text:
2
Fii no Iisaa Imminiri Maaya-Ɓanduujo
1 Balɗe seeɗa ɓawto ɗun, Iisaa arti Kafernahuum, yimɓe ɓen andi wonde himo ka suudu. 2 Yimɓe ɗuuɗuɓe mooɓii ɗon, tawi hay ka dambugal alaa ka rewee, Iisaa no yewta ɓe daaluyee on. 3 Yimɓe nayo rondii maaya-ɓanduujo, addani mo. 4 Nde tawnoo ɓe waawataa mo hewtinde Iisaa sabu ɗuuɗugol jamaa on, ɓe tufi warɲakere nden fewndo ka Iisaa woni ɗon, ɓe tippindini on maaya-ɓanduujo e ɓoggi dimborɗi ɗin. 5 Ɓay Iisaa yi'ii gomɗinal maɓɓe ngal, o wi'i maaya-ɓanduujo on: «Boobo an, junuubaaji maa ɗin yaafaama.»
6 Tawi woɓɓe e jannooɓe fii Sariya on no ɗon, hiɓe miijoo ka ɓerɗe maɓɓe: 7 «Ko fii honɗun oo kan wowliranta nii? Ɗun ko hoynugol Alla! Ko hombo waawi yaafaade junuubi, ko wonaa Alla?»
8 Iisaa andiri kisan ruuhu mun on miijooji maɓɓe ɗin. O wi'i ɓe: «Ko honɗun miijantoɗon ɗun ka ɓerɗe mon? 9 Enee, hakkunde wi'ugol maaya-ɓanduujo ‹junuubaaji maa ɗin yaafaama› e ‹immo ƴettaa ɓoggi-dimborɗi maa ɗin, yahaa›, ko honɗun e ɗii ɗoo ɓuri weeɓude? 10 Fii no andiron wonde *Ɓii-Aaden on no mari bawgal ka aduna ɗoo fii yaafagol junuubaaji», 11 o wi'i jukkuɗo on: «Mi yamirii ma, immo ƴettaa ɓoggi-dimborɗi maa ɗin, hootaa ka maa.»
12 On immii ɗon kisan yeeso maɓɓe, o ƴetti ɓoggi dimborɗi makko ɗin, o yalti. Sabu ɗun waɗi ɓe fow ɓe haawii, tawi hiɓe mawnina Alla, wi'a: «Hari haa hande men yi'aali sifa ɗun!»
Fii no Lewi Jokkiri Iisaa
13 Iisaa yiltori kadi ka daande weendu. Jamaa on fow ari e makko, o woni e jannugol ɓe. 14 Wa ko Iisaa feƴƴata, o yi'i Lewi mo Alfaa no jooɗii ka ƴantirde sagalle. O wi'i mo: «Aru jokkaa mi!» Kanko Lewi o immii, o jokki mo.
15 Ɓawto ɗun, Iisaa jooɗii fii ɲaamugol ka suudu Lewi, tawi *ƴantooɓe sagalle ɗuuɗuɓe e junuubankeeɓe ɗuuɗuɓe no jooɗodi e makko, wondude e taalibaaɓe makko ɓen, ko fii hari jokkunooɓe mo ɓen no ɗuuɗi. 16 Ɓay jannooɓe fii Sariya on, ɓe fedde *Fariisiyaaɓe ɓen, yi'ii himo ɲaamida e ƴantooɓe sagalle ɓen e junuubanke'en, ɓe wi'i taalibaaɓe makko ɓen: «E ko fii honɗun oo ɲaamidanta e ƴantooɓe sagalle ɓen e junuubanke'en?»
17 Ɓay wonii Iisaa nanii ɗun, o wi'i ɓe: «Hinaa selluɓe ɓen hatonjini e ɲawndoowo, kono ko ɲawɓe ɓen. Awa min, wonaa noddugol feewuɓe ɓen mi arani, kono ko junuubankeeɓe ɓen.»
Landal fii Hoorugol
18 Tawi taalibaaɓe Yaayaa ɓen e Fariisiyaaɓe ɓen kaɲun no hoori. Ɓe ari, ɓe wi'i Iisaa: «Ko fii honɗun taalibaaɓe Yaayaa ɓen e ɓe Fariisiyaaɓe ɓen kaɲun hooranta, hara taalibaaɓe maa ɓen kan alaa hoorude?»
19 Iisaa jaabii ɓe, wi'i: «Taw si njaatigiiɓe jom jomba no waawi hoorude nde hiɓe wondi e jom jomba? Ɓe gasataa hoorude yeru jom jomba no wondi e maɓɓe. 20 Aray e saa'i nde jom jomba pottinaa e hakkunde maɓɓe. Onsay e ɗen balɗe ɗon ɓe hooray.
21 «Hay gooto ƴettataa ceelol bagi keso walkira dolokke kiɗɗo. Ɗun haray kesun ɗun naɓoray fow, wuddere nden ɓurta yaajude. 22 Hay gooto kadi loowataa njaram kesan e nder bootooji guri kiɗɗi. Si hinaa ɗun, ɗan njaram kesan wonay sabu ko feeri ɗin guri. Onsay njaram ɗan woo, bootooji guri ɗin woo, bona. Kono njaram kesan ko e nder bootooji guri kesi loowetee.»
Landal fii Ɲalaande Fowteteende nden
23 E aseweere goo, ɗun ko *ɲalaande fowteteende nden, hari Iisaa no rewude e gese ngawri. E nder yaadu maɓɓe ndun, tawi taalibaaɓe makko ɓen no woocora cawti ɗen gese. 24 Fariisiyaaɓe ɓen wi'i mo: «Ko honɗun ɓee waɗanta ko dagaaki e ɲalaande fowteteende nden?»
25 Kono Iisaa jaabii ɓe, wi'i: «Hara on jangaali haa hande ko Daawuuda waɗunoo kon fewndo o weelaa, o faalaa ko o ɲaama, kanko e yimɓe wondunooɓe e makko ɓen? 26 O naati ka nder suudu Alla fewndo oo *yottinoowo mawɗo sadaka wi'eteeɗo Abiiyaataraa, o ɲaami bireediije weeɓitaaɗe fii sadaka ɗen, ɗe tawata ko yottinooɓe sadaka ɓen tun daganinoo ɲaamugol, o okkori kadi wonduɓe e makko ɓen.»
27 O wi'i ɓe kadi: «Aseweere nden ko fii yimɓe ɓen taganaa, yimɓe ɓen taganaaka fii aseweere nden. 28 Ko ɗun si ko Ɓii-Aaden on woni jom hay ɲalaande fowteteende nden.»


c: text/html

text:
Holliti won’de njiyti ɗaŋre hsere waande no ɗaŋre men Ngaawe, nde wiya TOI 700 d ; nanndugol mayre e Ngaawe weeɓaani gooŋɗin’de sabu e nde woɗɗi no feewi, ko duuɓi ujjunnaaje teemedde waɗete e laawol so neɗɗo woniri yahde toon.
TOI 700 d ko ɗaŋre boowal seto-naange, ɗuum firti ko Naange woɗnge nge wonaa nge ngannduɗen nge nde rewi, haa hannde eɗen njahra e ko ɓuri 4 000 ɗaŋe boowal seto-naange jiytaaɗe, kono nde ɗoo yiytaande ngol won ko heerori.
Ko adi fo ko e nde ɓadii men, kayre fo e woɗɗude, so nde waɗdaama e goɗɗe ɗe nde wiyete ko nde ɓadiinde, nde woni ko hedde 100 hitaande-lewndu, yanti heen ɗo nde dogata ɗo ko e lefol nguurndam woni, ɗuum firti ko nde ɓadaagi Naange mayre haa nguleeki ɓurta e mayr kadi nde woɗɗaani haa geɗe mayre fo fenndo sabu ɓuuɓol, ko oon nokku woni lefol nguurndam, ɗuum noon eɗen mbaawi hoddirde won’de ndiyam ina foti waawde won’de heen tawa kadi ko e mbaadi ndeelam, no Aduna men o ni.
Enen fo noon eɗen nganndi won’de ndiyam woni ndaɗɗudi nguurndam, so eɗen njiylo ko wuuri yoo taw ndiyam ina tawe e oon nokku.
Annduɓe ina kumpa no TOI 700 d way, mbela ɗaŋre nde ina waɗi ndiyam, walla boom so tawi won ko wuuri toon ?
Ɗaŋre ina hoɗo tawa ko waɗi wonki alaa toon, ganndanɗen nde tan ko e nde ɗeɓi fotde to mawneeki e ɗaŋre men Ngaawe, kadi ina gasa tawa ko nde kaaƴhaaƴilde.
TOI 700 d woni ɗaŋre nde niiwnorgal TESS ngal NASA adi yiytude e nder cukkiri koode, ngal yowa to weeyo ko hitaande 2018 ngam yiylaade ɗaŋe boowal seto-naange nannduɗe e Ngaawe.
Adan annduɓe paamaano ko ɗaŋre woni ɗoon, nde niiwnorgal holliɓe nde, ko yiɗɓe ganndal weeyo ngadi faamde ko ɗaŋre suuɗi e ko niiwnorgal ngal neldi ko, ina jeya e maɓɓe cukalel janngowel ina wiye Alton Spenser, ɓe kolliti juumre annduɓe weeyo ɓe, ɓe pammini ɓe tigi ko ɗaŋre nanndunde e ɗaŋre men woni ɗoon.
Ko ender ɗatal Jasar ɗaŋre nde yiyta
Jooni kay yo ɓe njokku wiɗtude haa ɓuren heɓde heen ko laaɓi.
(Pullo Hande)15-01-2020
Like this:
Like Loading...
Related
The Radio Broadcast all the way from the heart of Nigeria.

robotstxt: allowed

filter: keep


text:
Fooyre Ɓamtaare, jaaynde wootere wajjere yaltoore e Muritani tawi ko e ɗemngal ngenndiwal, nde nganndu-ɗaa jeyaa ko e jaayɗe ɓurɗe duumaade, ina sokli ballal yimɓe fof.
Fooyre Ɓamtaare, jaaynde wootere wajjere yaltoore e Muritani tawi ko e ɗemngal ngenndiwal, nde nganndu-ɗaa jeyaa ko e jaayɗe ɓurɗe duumaade, ina sokli ballal yimɓe fof.
Fooyre Ɓamtaare ko jaaynirgol Fedde Ɓamtaare Pulaar e Muritani, cosangol e hitaande 1980. Gila nde ɓamtaa e hitaande 2006, ko lebbi ɗiɗi fat (noowammbar e desammbar 2010) nde waasi yaltude.
Gollotooɓe Fooyre ɓee ko yarlitaare ngollortoo nde. Kala ko dañaa e njeeygu mayre waɗetee ko e njoɓdi muulngo e cargol e kasdi joɗnde e njoɓdi internet ngam jiilgol lowre pulaar.org.
Hannde, jaaynde ndee ina wondi e solkaaji teeŋtuɗi to bannge :
- Dañde muulirde (imprimante) waawnde yaltinde ɗereeji A3 ;
- Heblude waawɓe wallitde e peewnugol mayre ;
- Heblude yiilooɓe lowre internet Fedde ndee.
Onon wonɓe caggal leydi (ɓe ngonaani e Muritani), kala jiɗɗo nde lewru maayi fof, min nelda ɗum tonngoode Fooyre Ɓamtaare e mbaadi pdf, ina waawi neldude 6 000 UM. So ina waawi waɗde ko ɓuri ɗuum, ina moƴƴi. Ɗumɗoon noon ko wonande hitaande, woni 12 tonngoode. Kala baɗɗo ɗuum, yo anndu wallitii Fooyre Ɓamtaare.
Maa en mbayyin e lowre hee inɗe yimɓe aboniiɓe (so wonaa taw ko joomum woni mo yiɗaa) e lowre hee kam e jaaynde hee.
Oɗon mbaawi jokkondirde e amen e ɗeeɗoo ñiiɓirɗe :
– Tel : 00 222 22 09 40 33 // 00 222 46 96 1958
– Iimeel : bokarba@yahoo.fr // bokarba@gmail.com
Pour soutenir
FOOYRE ƁAMTAARE, abonnez-vous à sa version .pdf !
(6 000 UM / 15€ / 20$ par an)


text:
Pottital mawngal udditii ñalnde 7 desammbar to Kopenhag, leydi Danemark. Ngal woni pottital ɓurngal mawnude jowitiingal e kilimaa (Ngonkaweeyo) caggal pottital baɗnongal to Kiyoto, leydi Japon, ngal nanondire mum puɗɗii siyneede e hitaande 2005. Fayndaare ndeeɗoo joɗnde ko etaade dañde nanondiral adunankeewal ngam ustugol gaasuuji gaddooji ko wiyetee «seer» ko. 193 leydi mbismaama e joɗnde he ngam lelnude kuule ustooje geɗe ɓeydooje nguleeki. Huunde saɗtunde nde tawnoo faggudu leyɗe keewɗe ko heen tuugii (Amerik e Siin walla leyɗe jogiiɗe petroŋ).
Pottital mawngal udditii ñalnde 7 desammbar to Kopenhag, leydi Danemark. Ngal woni pottital ɓurngal mawnude jowitiingal e kilimaa (Ngonkaweeyo) caggal pottital baɗnongal to Kiyoto, leydi Japon, ngal nanondire mum puɗɗii siyneede e hitaande 2005. Fayndaare ndeeɗoo joɗnde ko etaade dañde nanondiral adunankeewal ngam ustugol gaasuuji gaddooji ko wiyetee «seer» ko. 193 leydi mbismaama e joɗnde he ngam lelnude kuule ustooje geɗe ɓeydooje nguleeki. Huunde saɗtunde nde tawnoo faggudu leyɗe keewɗe ko heen tuugii (Amerik e Siin walla leyɗe jogiiɗe petroŋ).
Batte baylagol ngonka weeyo ina keewi no feewi. Won heen nii en puɗɗiima teskaade ɗum en. Kono, e tonngol, ɗeeɗoo batte ko heen njeyaa, hay so tawii en mbaawaa huɓindaaɗe ɗe kañje kala.
– Ilam ɓurtuɗam : Amooji mawɗi ina mbaawi kewde sabu ɓeydagol feto geecuuji ngol saabii caaygol galasuuji gulli leydi. En puɗɗiima nii teskaade ɗuum, sibu e kitaale jawtuɗe ɗe, ina teskaa toɓooli ina ɓeydoo fotde 7% hitaande kala. Sabaabu ɗee geɗe fof noon ko ɓeydagol nguleeki weeyo. Yanti e ɗuum, ina teskaa wonde musibbaaji mawɗi bayɗi no keneeli ɓurtuɗi (yeru duleendu wiyeteendu «Katerinaa»), ɓeydiima fotde laabi nay e nder duuɓi 20 fat.
– Nguleeki ɓurtuki : ɗum ko batte ɓurɗe yiytinaade e yaawde. E duuɓi ɓennuɗi ɗi, nguleeki warii yimɓe to Orop. Batte majjum e cellal ina keewi : eɗum waawi addude ñawbuuli, walla ɓeydude ɗum en, ko wayi no ñawbuuli poofaango (Aasma ekn …) walla warde ɗoon e ɗoon.
– Bonnugol dunli : Leɗɗe ko mooftirgel ko wiyetee karbon ko, sibu leɗɗe guurɗe ina njagga gaas karbonik, moofta ɗum. Tee oon gaas ina jeyaa e geɗe caabotooɗe ɓeydagol nguleekiweeyo. Ndeke leɗɗe ina laɓɓina henndu poofaten ndu. Teskaama noon, hitaande kala, fotde 13 miliyoŋ hektaar dunli ina maaya. Ko ɗum tagi ustagol leɗɗe ngol ina addana posone ɓeydaade heewde e weeyo, jiidaa e ko ɗum ɓeydata nguleeki ko. So tawii yimɓe ina njiɗi ɓeydo nguleeki waasa ɓurde 2°C (degreeji ɗiɗi Celsus), alaa e sago dunli kisnee. Hannde o, ina wiyee wonde tagofeere men nde (leydi) jogii ko bumsuɗe ɗiɗi (foofirta ko nokkuuji ɗiɗi) : dunli Amasoni (to Amerik worgo) e dunli Afrik hakkundeejo. Ɗum jiidaa e ko ɗi moofti ko, so kullon keewkon e eddaaji puɗi keewɗi, ɗi nafoore mum en e kisal leydi ina mawni no feewi. En kaalaani kadi wonde ko ina wona miliyaar e 600 miliyoŋ aadee nguuri ko e geɗe ummotooɗe e ɗiin dunli.
– Ƴergol geecuuji : Eɗen mbaawi yiyrude ɗum e sifaaji ɗiɗi. Sifaa gadano o : 22 miliyoŋ ton gaas karbonik caayooji ñalawma kala e nder geecuuji ina ɓeyda «kaaɗeeki» ndiyam mum. Ɗum ina wara won ɗiin puɗi ɗi won ɗiin liɗɗi nguurnoo, walla kadi wara won koon kullon ndiyam, kon kullon ngoɗkon nguurnoo. Sikke alaa, ɗuum so rewii, batte mum ina njettoo nguurndam kala ko tagaa. Sifaa ɗiɗmo o, ko ɓeydagol ƴerngo geecuuji e fawaade e sababuuji ɗiɗi. Sabaabu gadano o, nguleeki ina ɓeyda feto kala ndeelam (ndiyam ina liroo sabu nguleeki). Yanti e ɗuum, nguleeki ki ina saayna galaasuuji gonɗi e gulli leydi. Ɗaam caayam yantata ko e geecuuji, ɓeyda feto mum en. Batte ɗumɗoo ko ɓeyadagol tooweeki geecuuji e kujjitgol duuɗe e gure gonɗe daande geec. Yeru, Nuwaasoot.
Bookara Aamadu Bah


text:
Aamadu Hampaate Bah jibinaa ko hedde hitaande 1900 – 1901 to Bañnjagara, e nder nokku meeɗnooɗo wonde laamorgo laamu Tekruur nder Maasina. Baaba makko wiyetee ko Hampaate Bah, yumma makko Kadiija Paate Pullo Jallo. O mawni ko juuɗe kaaw makko Tijjaani Aamadu Aali Caam, ɓamtunooɗo yumma makko caggal sankaare baaba makko. O idii naatde jaŋde Quraana ko e duɗal Ceerno Bookara mo tuubakooɓe ƴettunoo ina janngina o ekkol Bañnjagara caggal ɗum to Jenne. E hitaande 1915 o dogi, o tawtoyi yumma makko to Kati, ɗo o jokki jaŋde makko.
E hitaande 1921 o salii naatde ekkol normaal Gore. Ngam pinde mo, guwerneer fekti mo Wagadugu yo o won toon « binndoowo e mudda baawɗo seekeede e sahaa kala ». Tuggi 1922 haa 1932 o gollaniima koloñaal en Haute-Volta (Burkinaa), caggal ɗuum o gollii ɗo Bamako ɗoo haa 1942. E hitaande 1933 o hokkaa hirjo lebbi jeegom ɗi o waɗoyi to Ceerno Koobara, ceerno makko.
O fektaa IFAN (Duɗal Farayse kalfinaangal Afrik ɓaleejo) e hitaande 1942, e ballal Théodore Monod. O waɗi ɗoon wiɗtooji, o winnditii aadaaji jangtaaɗi. Duuɓi 15 amo wiɗta, omo winnda deftere « Empire peul du Macina » (Laamu Fulɓe Maasina). O heɓi bursi Unesco e hitaande 1951, o yahi Pari. Ko toon o anndondiri e ngenndiyankooɓe afriknaaɓe heewɓe.
E hitaande 1960, nde Mali heɓi jeytaare mum, o sosi « duɗal gannde aadeeje Bamako », o jooɗanii leydi makko e Batu kuɓtodinngu UNESCO. Omo jeyaa e golliiɓe ngam wootiɗinde mbinndiin ɗemɗe Afrik e hitaande 1966. O wattindorii ko Abijaa, omo renndina duttorɗe ɗe o fagginoo e nguurndam makko e ballifagol defte, yeru « Amkoullel l’enfant peul » e « Oui mon commandant ». Ko ɗoon o sankii e lewru mee 1991.
Bookara Aamadu Bah


text:
Kalangal ko Innde renndinndeKalangal ina waawi ɓaggeede e fannu Kuwtorɗe.
Teelal Kalangal ko Kalangal, keewal mum ko Kalaaɗe.
Kuwtorgal ngal sukaaɓe pijirtunoo ngam jaggude pooli. Waɗat mbeɗu huuraangu tekkere fooɗtaande, leggel tokosel ɗisee heen ngam loŋde heen cettal ngal ceeɓeendi mum haɓɓaa gaarawol baɗangol worsundu.
Cettal ngal ina loggaa e dalli baawɗo ɗum fettinde. So foondu reppii haa ŋabbii e dow mbeɗu hee sabu yiɗde sikaade ngabbon carakon ɗoon kon, tinataa loŋta cettal ngal, ngal fetta, worsundu ndu worsoo e daande foondu nduu.
Wiyee foondu rullinaama.


text:
Waktu O / Waktuuji Ɗi
Waktu ko
Innde renndinnde
Waktu ina waawi ɓaggeede e fannu
Jaŋde
.
Teelal Waktu ko Waktu , keewal mum ko Waktuuji .
Firo
Tuma pillotooɗo laabi 24, ñalawma haa banndum arta.
Ɓeydou firo woɗngo
Nii jooni haa nii janngo ko waktuuji 24.
Waktu ina waɗi hojomaaji 60, leƴƴanɗe 3600.
Neɗɗo mo heñaaki daagaaki, ina waawi yaɓɓude heen taaɓe 4500.
To diwaan Fuuta Tooro too, hakkunde futuro e geeƴe abbotoo ko e waktu gooto.
Waktu e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Waktu e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Waktu
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Waktu
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Waktu


text:
bAlhaji Ado Abdullahi Bayero Danyaama har lewru jegooru anmdiraadu e yuuli ndu hitaade ujuneere e temedde jenayi bee cappan e tati(06/1930) innde saro maako Alhaji Abdullahi Bayero lamido kano haa duubi nogas e jeedidi(27). Bawo nde no jange Alkuraana har saare mabbe sey mo nasti jangerde boko mo puddiri primary nde faddude lamdo ngal yolde fombina har hitaande ujuneere e tamedde jeenayi be cappan e tati e jeedidi(1937) nden set mo yehi jangirde middle school jonta gayre woni rumfa college e ga don sey mo jangi har jangirde wolde Ara abre wato SAS mo timmini har hitaade ujuneere e temedde jeenayi be cappan e nayi e jeedidi (1947).
ar hitaade ujuneere e temedde jeenayi be cappan e nayi e jeedidi (1947) mo fuddi huwgo be sigordu ceede ndu lesde Africa anndiraadum be first bank e hannde. Nden mo lorti huwdugo e hukumaawa native authority har hitaade ujuneere e temedde jeenayi be cappan e nayi e jeenayi (1949) e daw daraja ka bindoowo wato sakatareejo. E hitaade ujuneere e temedde jeenayi be cappan e joyi e didi(1952) mo besdoy anndal har jangirde ko larani ardugal laamu wonder Kongo wuro Zaria. Bawo nde mo wartime kano sey mo latti bindoowo mawdo har fellere native authority. Be cubic Alhaji Ado Bayero e madalisaaru kitaaku daw darde wakiliijo kano haa Kaduna e hitaade ujuneere e temedde jeenayi be cappan e joyi be jeedidi (1957) mo jogiidum ha yaago duubi tati. Nden lamdo kano muhammadu sunusi hokkiimo daraja ka wakiliijo hitordu. Har wakkatere nden dum daraja ka mawdo rento he dewal gal. E hitaade ujuneere e temedde jeenayi be cappan e joyi e didi(1952) e nden ni haafahin,komnati najeriya less ardugal prime ministaajo Abubakar Tafawa Balewa hokkiimo cimaajo najeriya har lesdi Senegal.
Yalde jumaare sappo e go’o lewru oktobaaru hitaade ujuneere e temedde jeenayi be cappan e jeego e tati(11/10/1963)Alhaji Ado Bayero meeta metalawol laamu kano bawo mayneeki lamido muhammadu inuwa bii lamido Abbas. Ado Bayero lamake kano e mo mari duubi cappan e tati be tati(33)nden mo wadi duubi cappan e joyi e gootel(51) daw korowal laamu. Alhaji Ado Bayero kanko woni lamdo burdo nebgo daw laamu har under lambe fulbe haa kano nder fuddube lamaago bawo jihaadu dum hitaade ujuneere e temedde jeenayi be jeedidi (1807) lamido kano Alhaji Ado Bayero soyti e mo mari duubi cappan e jeetati be nayi(84) e duniyaaru, mo dali rewbe nayo bee bikkon ko burta cappan e jeego(60) taniraabe ko burta temedde tati(300).
No dum hokkiri Ado Bayero laamu kano. Mo darajaaku ban kano Alhaji muktar Adnan waggini no dum wadiri subo kinnaado Alhaji Ado Bayero e daw daraja ka lamido kano,Ndaa bayanu maako mbana nii. Min getti Allah jontindo balde amin. Mi huppititte nyamol ma ngol, ko na banani a hebta kuppitan dooma nyamol ma ngol.
Lamdo Kano Muhammadu inuwa Allah mayniimo sey komnati diwal Kaduna ummri be min cubta lamdo keso minon nayo(4) be madakin kano Alhaji shehu Ahmed be makaman kano,Alhaji Bello barwa be sarki dawaki mai tuta Alhaji bello dandago sey min sarkin Ban kano,Alhaji muktari. Dum nyawnimin har saare razdan jonta hayre woni saare komnati nde jonta sey dum hokki min kaidaaji di min tokkata ngam subgo lamdo kano. Dum wadi nondum nyalimaare wore be soytugo lamido kano on. Alhaji Ado Bayero maynaama nyalde jumaare joyi lewru okosta hitaade ujune didi e sappo e nayo (05/08/2014)sitira maako wadaama har kano yimbe dubbe jaldiri mi daran har do sey nde go fahin.
KRI: U.Y. Musa
Like this:
Like Loading...
Related
The Radio Broadcast all the way from the heart of Nigeria.


text:
Juulde Donkin anndiraande Taaski e heɓayru mum
Saakitaama ñannde : Hesɗintinaama ñannde :
ñalawma hannde oo, min njewtata ko yowitii e juulde Taaski e heɓayru mum.Jewtidiiɗo men wiyetee ko Mourchid Iyane Thiam. Kanko ko Kilifa diine hooreejo goomu kalfinaangu njilaagol lewru e nder Senegal.O arii e yewtere “ E Ko Mbiiɗon” ngam haalande hettiiɓe nde yewtere holi fayde mawningol juulde Taaski ? Holi ngartam layya on faade e juulde donkin ? Holi mbaadi juulɗo on foti joggaade e "niande" juulde taaski ?So ɗum yawtii men keɗoo kadi Abdulay Dikko joɗaniiɗo en Mali, kadi Ismaela Sow mawɗo galle aynoobe e nder Senegal.


text:
Ƴoƴre tafaande woni ko ɗemngal Farayse wiyata “intelligeance artificielle”, ɗum woni ƴoƴre masiŋaaji e gollirɗe (logiciels) informatik. Ɗum na nawori ordinateeruuji e telefoŋaaji cinndeeteeɗi ganndaaɗi ɗii kam e ko wiyetee robooji koo, ɗum woni masiŋaaji peewniraaɗi waɗde golle yimɓe mbaɗatnoo.
Ƴoƴre tafaande woni ko ɗemngal Farayse wiyata “intelligeance artificielle”, ɗum woni ƴoƴre masiŋaaji e gollirɗe (logiciels) informatik. Ɗum na nawori ordinateeruuji e telefoŋaaji cinndeeteeɗi ganndaaɗi ɗii kam e ko wiyetee robooji koo, ɗum woni masiŋaaji peewniraaɗi waɗde golle yimɓe mbaɗatnoo.
Ko teskaa ko ɗiin robooji ɗi yimɓe peewnata nana tan ɓeydoo haroliɗde e ƴoƴde. Yeru, e maayirɗe hitaande 2015 ndee, roboo gooto (gollirgal informatik) hawii mbir fijirde wootere naamniinde miijo no feewi … Ko idii ɗuum, e hitaande 1997, roboo goɗɗo biyeteeɗo Deep Blue, hawiino mbir cokki biyeteeɗo Kasparov.
Ko ɗuum tan e ko nanndi e ɗuum ; yeru otooji maa mbaɗtu dognude koye mum en (walla mbiyen ko gollirɗe informatik loowaaɗe e mum en mbaɗtata dognude ɗum en), tawa so neɗɗo feltii yeeso mum en ina ndartoo wallo taaroo ɗum, naata e yirlo otooji tawa memondirtaa e oto goɗɗo, ndartoo ɗo foti darteede, so yimɓe njippiima njaha ngaaroya to otooji poti gaarde… Walla robooji oppirooji ɓe cellaani, ɗi nganndu-ɗaa ciññataa so ina ceeka ekn. e robooji gollotooɗi e peewnugol denndaangal kaɓirɗe …
Mbele ɗum na foti faaynude en ? Paayen hoto robooji lomtaade yimɓe e golle, walla waɗtude miijaade ? Mbele en potaani hulde woto ɗi ɓoccitaade juuɗe men, ɗi mbooma en ? Ɗee naamne ko naamne ɗe annduɓe ŋanaa mbaɗti naamnitaade koye mum en. Won heen nii ina kaawaa ko yimɓe ɓee mbaasi jeertaade e ɓeydagol jaawngol ƴoƴre ɗee kaɓirɗe.
Ina anndaa, so tawii gollal maa njotondiri ko e tino ngonka neɗɗo goɗɗo (anndude so tawii ko cuniiɗo, beltiiɗo, ekn…) walla gollal maa ina ɗaɓɓi kattanɗe pentugol (gollotooɗo e jokkere enɗam nder renndo, hito, ñeeñal, ŋarɗingol ekn) aan, aɗa waawi waasde hulde lomteede ko ɓooyaani. Kono so tawii golle maa ko golle juuɗe, ko renndinde ngeɗon tokoson e nder nokkuuji paaɗɗi, aan aɗa foti faayde sibu robooji ina keewi waɗneede ɗeen golle.
E wiyde ganndo mawɗo ameriknaajo ine wiyee Moshe Vardi “en nattii woɗɗude yonta ɗo masiŋaaji ɓurtotoo yimɓe e nder golle fof”. So oon yonta yettiima, maa en mbaɗtu naamnitaade hol ko aadee nafata boom, tawde ko masiŋaaji ngollotoo fof. Ɗuum firti tan, e wiyde annduɓe woɗɓe, ko famɗi fof, feccere e yimɓe maa mbas golle mum en.
So tawiino ko Jallo Umar tan haalnoo ɗum, maa mi furƴin ! Kono haali ɗum ko annduɓe tuugneteeɓe ko wayi no Bill Gates… Kanko Bill Gates o wiyi “miɗo jeyaa e yimɓe faayɓe sabu ƴellitagol ƴoƴre tafaande. Ɗo adan ɗoo, maa masiŋaaji lomto en e golle keewɗe, ɗe coklaani ƴoƴre mawnde ; ɗuum ko e nafoore men, so tawii en kuufii ɗum no moƴƴi. Kono ɗoo e duuɗi capanɗe, maa ɗum wontan en caɗeele”.
Ɓee noon ina nganndi ko kaalata koo, sibu ɓe njeyaa ko tafɓe kuutorɗe ɓurɗe ƴellitaade, nawruɗe en yeeso. Aɓe nganndi won ɗo aadee yettotoo e miijo walla e golle, ina dartoo, jaj-jajta, kono masiŋ anndaa ɗuum, ko “ƴoƴi-ƴoƴi koo fof, koko fuuyi tan !”
Bookara Aamadu Bah


text:
Pelle ɗe ngonaa laamuyankooje ina ñiŋa teettugol kolaaɗe daande maayo
Ardiiɓe pelle jeyaaɗe e Dental pelle Ngenndiije Daraniiɗe Jojjanɗe Aadee (FONADH) njuɓɓinii yeewtere jaaynde ñalnde altine 27 desammbar 2010, ngam ñiŋde tettugol kolaaɗe daande maayo. Mammadu Saar, gardiiɗo Dental ngal teskiima wonde « gila ewenmaaji 1989, leyɗe yimɓe hoɗɓe daande maayo ceeraani e teetteede, tawi ko e ballondiral e jooɗaniiɓe laamu ngu e ɗiin nokkuuji, yimɓe ɓee fof e hollitde mettere mum en.
Kolaaɗe waalo e jom jawdi en
Pelle ɗe ngonaa laamuyankooje ina ñiŋa teettugol kolaaɗe daande maayo
Ardiiɓe pelle jeyaaɗe e Dental pelle Ngenndiije Daraniiɗe Jojjanɗe Aadee (FONADH) njuɓɓinii yeewtere jaaynde ñalnde altine 27 desammbar 2010, ngam ñiŋde tettugol kolaaɗe daande maayo. Mammadu Saar, gardiiɗo Dental ngal teskiima wonde « gila ewenmaaji 1989, leyɗe yimɓe hoɗɓe daande maayo ceeraani e teetteede, tawi ko e ballondiral e jooɗaniiɓe laamu ngu e ɗiin nokkuuji, yimɓe ɓee fof e hollitde mettere mum en.
Kolaaɗe waalo e jom jawdi en
Wonande FONADH, ngonka ka ɓeydiima bonde e dumunnaaji cakkitiiɗi ɗi, sibu laamu ɓaftanii arani en kolaaɗe mawɗe, rokki ɗum en tawi diisnondiraani e joom leydi ɓe. Ɓeen ne ngirñitiima ngam reende jeyi mum en e hakke mum en, ɓe cuurti jaɓɓugol laabi sariya keewɗi lelnanooɗi e ordonaas 83.127 mo 5 suwee 1983 kam e jamirooje mum ciynugol (décrets d’application).
Pelle ɗe kaalaani inɗe rokkaaɓe kolaaɗe ɓe walla sosiyeteeji dokkaaɗi ɗi, kono tan won wiyooɓe ko sosiyeteeji Sawuudnaaɓe, Sudaannaaɓe walla nii Ameriknaɓe …
Fonadh ɗaɓii ɗooftagol « hakke jeyi yimɓe wuurɓe e ɗiin nokkuuji ndema mo laamuuji Afrik Faraysenaajo hirnaange (AOF) heptinnoo, ɗe sariya jeyi leydi 83.127 mo hitaande 1983 kam e hoore mum kadi heptini, kollitoowo wonde leyɗe binnditaaɗe e inɗe mawɓe gure walla dente e hoohooɓe mum en ko jeyi dokkaaɗo ɗeen gure walla dente ɗe ɓeen mawɓe walla hoohooɓe ngardii. »
Ɓeydi bone, ko e Muritani, won heewɓe ndokketee leyɗe ngam yeeytoyde ɗum en coggu tiiɗngu sosiyateeji arani, nde tawnoo ɓe mbayi ko no remooɓe ɓe koye mum en, ɓe ngalaa doole moƴƴinde ɗeen leyɗe.


text:
Goomu 20 (G20) woni hooreeɓe leyɗe 20 ɓurɗe alɗude e winndere nde ndentii ñalnde alkamiisa 24 e aljumaa 25 settammbar 2009 to Pennsylvanie (Amerik), e nder wuro wiyeteengo Pittsburgh ngam yiylaade maslahaa paytuɗo e jiilgol kaalis winndere nde. Mbayliigu FMI ina jeyaa e toɓɓe ɗe ɓe njeewti toon. Ɓe pellitii ittude 5% e mbaawka leyɗe mawɗe, ɓe ndokka ɗum leyɗe pamare doole. Nguuɗoo mbayliigu nanondiraangu fuɗɗotoo siyneede ko e hitaande 2011.
Ko nii mbaawkaaji ɗi peccitortoo e oon sahaa : Orop jogii 32% e daaɗe ɗe, tawi teddeendi mum e faggudu winndere nde ko 25% fat. Dental Dowlaaji Amerik jogii 17% e daaɗe ɗe, kono ina jogii kadi ko wiyetee «droit de véto», ɗum firti ko kala ko ina waɗee alaa e sago ɓe njaɓa, kala ko ɓe luulndii ɓennataa. Hannde o, leyɗe ƴellitiiɗe ina njogii 57% e daaɗe FMI, leyɗe keddiiɗe ɗe ndenndi 43% keddiiɗo o.
G20 : Goomu 20 ko Batu faggudu cosaangu ñalnde 25 settaambar 1999 to Washington, caggal iiñce faggudu deggondirɗe e kitaale 1990. Fayndaare maggu ko wallitde diisnondiral adunankeewal ko fayti e geɗe faggudu. G20 jogii ko ina tolnoo e tataɓe ɗiɗi njulaagu winndere nde e fotde 90% njeñamum. Terɗe G20 ko ɗeeɗoo leyɗe : Almaañ, Afrik worgo, Sauud, Arsantiin, Ostarali, Beresiil, Kanadaa, Siin, Koree worgo, Dental Dowlaaji Amerik, Farayse, Inndo, Indonoosi, Itaali, Japon, Meksik, Laamaandi-ndentundi (Angalteer), Riisi e Turki. Jooɗantoo toon Dental Orop ko Hooreejo Diiso mum kam e Hooreejo Banke Orop (ɗum addi innde G20 nde). Juɓɓule Bretton Woods, hono hooreejo FMI e persidaa Banke Adunanke ina tawtoree batuuji ɗi.


text:
Ko ɓuri heewde e nokku biyeteeɗo Babilon oo wonnoo ko e leydi Irak hannde ndii. Pinal Babilon jeyaa ko e pine ɓurɗe yahrude yeeso e winndere ndee. En ndañii kadi huunde hesere seedtotoonde ɗuum, so alluwel hiisa ɓooyngel ko ina wona duuɓi 3 700, jiytangel toon e maayirɗe teeminannde yawtunde ndee. Ko jooni annduɓe siyaas to duɗal jaaɓi-haaɗtirde New South Wales to Ostaraali njiyti maanaa alluwel ngel.
Binndi gonɗi e allungel ngel ndeke ko hiisa ɓetatiwal (tirigonometiri), hiisa ɓurɗo ɓooyɗo e feewde ganndaaɗo, duuɓi 1 500 ko adii Gerek en, sikkanooɓe ko kam en penti ngalɗoo catal hiisiwal (matematik) toppitiingal hiisa lobbuɗi e njuuteele. Wootere e dallintooje mum ɓurnde lollude ina wiyee dallintoore Pitaagoor (Théorème de Pythagore). Diwtii ɗoon, sibu binndi gonɗi heen ɗii ina mbaawi wayloyde peeje hiisiyeeje sibu hiisa tirigonometiri gonɗo heen kaa tuugii ko e ndaɗɗudi 60, ndi kuutorto-ɗen e ɓeto sahaa ndii, kono wonaa e ndaɗɗudi 10 ndi ngoowru-ɗen limirde e hiisoraade ndii. Nde tawnoo 3 ina fecca 60, haralleeɓe ɓee keɓtinii wonde feere maɓɓe ndee ɓuri feewde e ñeeñɗude !
Gollal jinnewal
« Ɗum jeyaa ko fartaŋŋeeji ɗi keewaani ɗo aduna ɓennuɗo jannginta en ko hesɗi » e wiyde ganndo hiisiwal to duɗal jaaɓi-haaɗtirde ngal. « Wiɗtooji amen peeñninii wonde e alluwel hee, lobbuɗi dariiɗi (lobbuɗi beƴ) ciforaaka lobbuɗi e murli, kono ciforaa ko peccore. Ko huunde yooɗnde sanne, sikke alaa ko gollal jinne. Alluwel ngel ina waɗi haatumeere tirigonometiri ɓurnde ɓooyde, kono kadi wootere wajjere ɓurnde sellude, tuugiinde e ndee feere woɗnde. »
Bookara Aamadu Bah
Ƴoogirde : http://www.lexpress.fr/


text:
En ngardiino e daartol men Misra Ɓooyɗo haa ɗoo : “E yonta iidii laamgalle Misranaaɓe ndarni laawol njulaagu feewde Nubi ngam heɓde toon kaŋŋe e cuuraay. Ko noon ɓe mbaɗdiri e Palestiin njulaagu, hono no seedtortoo ɗum looɗe petroŋ palestiinnaɓe taweteeɗe e genaale firawna en, e yonta laamsuudu adanngu.” Jooni njokken
En ngardiino e daartol men Misra Ɓooyɗo haa ɗoo : “E yonta iidii laamgalle Misranaaɓe ndarni laawol njulaagu feewde Nubi ngam heɓde toon kaŋŋe e cuuraay. Ko noon ɓe mbaɗdiri e Palestiin njulaagu, hono no seedtortoo ɗum looɗe petroŋ palestiinnaɓe taweteeɗe e genaale firawna en, e yonta laamsuudu adanngu.” Jooni njokken
Ndema nder Misra ɓooyɗo. Huunde haawniinde : no misranaaɓe ndeen njiyratnoo ndema nii ina seerti e no tumarankooɓe yillotooɓe leydi ndii njiyrata ka nii.
So en tuugniima e Eskirib en (winndooɓe), ndema ɓuri golle juuɗe ɗee fof muusde e famɗude ngartam, tawi noon ɗanniyankooɓe, ko wayi no Herodot e Jodoore Sisile, ina njeeɓatnoo ndii leydi coñtundi, moƴƴiri, ndi kala ko aawaa e mum moƴƴat.
So goonga, ndema ina joginoo faayiida mawɗo e nder Misra ɓooyɗo sibu moƴƴugol leydi mum ndema sabu ile e yurmeende Alla. E oon sahaa misranaaɓe ina coña haa heewa, ɗum addani ɓe waawde toppitaade kadi kewuuji pinal e karallaagal e ñeeñal. Heewde coñal ina waɗɗii, nde tawnoo kubbal fawii ko wertallo remaango, fawaaki e coñal. Ndema kadi ɓuri yowitaade ko e ilam maayo Niil.
Hitaande maɓɓe ko dumunnaaji tati waɗi : Akhel (Ilam) tuggi suwee haa settaambar, Peret (jabbere) e Shemu (coñal). So ilam bippitii, ɓe ndema, ɓe njabba, gawri fuɗa wona e mawnude hakkunde oktoobar e feebariyee. Hakkunde marse e mee remooɓe coña (ɓe keewnoo soñirde ko bafɗi), ɓe lappa, ɓe ƴaaroo, ɓe moofta e paabi walla ɓe ndirka ngam feewnude biyeer (sifaa sanngara). Aɓe ndematnoo gaweeje keewɗe, ko wayi no gemha, walla bukki peewnirtenooki comci walla papiris (papyrus) puɗatnooɗo e powle Niil, kuutortenooɗo e peewnugol kaayitaaji. Takko koɗorɗe walla e nokkuuji toowɗi ɓe ndematnoo heen ko ɓesnooje walla sewo-sewo (laac, dene, salaat,ekn…)
Ngaluuji tago. So a ƴeewii mahaaɗe Misra ɓooyɗe aɗa yiya eɗe cinkiraa kaaƴe, ko wayi no kiri, kaŋŋe, e kaaƴe dime. Ko nguun ngalu tago misranaaɓe mahirtunoo kormorɗe (monuments), e nanndolle (statues), ɓe peewnirtunoo kuutorɗe e kaɓirɗe e cuɗaaje jolo. Ɗum jiidaa e lamɗam e njamndi mbiyeteendi jipse (gypse). Jeereende Arabi e Sinay ina mbaɗnoo kaaƴe galɗuɗe. Oogaaɗe kaŋŋe kadi ina keewnoo e nokku Nubi oo. Ko wonaa ɗuum ko kaaƴe biyeteeɗe Silekse (Silex) kuutortenooɗe e peewnugol taƴirɗe e juwirɗe e ceeɓtirɗe, hay so tawii noon ko kiri wonnoo njamndi ɓurnoondi waawde huutoreede e peewnugol kaɓirɗe.
Ɗemngal. Ɗemngal Misra ɓooyngal ngal ko ɗemngal binndetenoongal duuɓi 3 200 ko idii Iisaa.
E ngal joginoo 25 alkulal muumal, nannduɗe e alkule ɗemɗe Afrik-asinaaje. Engal joginoo alkule 3 laaɓɗe daɓɓe e 3 laaɓɗe duurtaaɗe. Kono ɗe ɓeydiima heewde caggal ɗuum.
Binndi. Huutortenoo e oon sahaa ko binndol biyeteengol herogilif Misra, peeñngol hedde duuɓi 3 200 ko idii Iisaa. E ngol waɗi hedde 500 maande. Maande ina waawi wonde helmere walla wowlaandu, walla timmoode. Maande ina waawi seertude firo fawaade e ngonka. E ngol huutoree e sifaaji ɗiɗi : sifaa ñeeñal e nder kormorɗe mahiraaɗe kaaƴe walla e genaale… Kono, eskirib en (winndooɓe) keewnoo huutoraade ngol ko e mbaadi kofi, ɓurndi newaade, ummoraade ñaamo feewde nano, tawi noon herogilif ina winndoroo gorol (dow faade les), diidol (nano feewde ñaamo, walla ñaamo feewde nano). Binndi herogilif puɗɗii faameede tan ko e hitaande 1822, caggal jiytugol haayre Rasidun (pierre de Rosette) caggal e duuɓi e kitaale wiɗtooji.
Pinal. Ko ɓurnoo heewde e misranaaɓe ɓooyɓe ko remooɓe haɓɓiiɓe e leydi mum en ngonnoo. Galleeji maɓɓe (kuɓeeje maɓɓe) mahranoo ko tuufeeje leydi, jaggooje ɓuuɓol so naange wulii. Galle fof ina joginoo defirdu hunndaandu, ina waɗi wowru unirdu gawri e fuur piyruɗo mburu. Ɓale kuɓeeje ɗee ko daneeje baawɗe sinkireede noorɗe goɗɗe. Leydi ndii ina wertaa leece huɗo. Ina tawee e majji kadi jooɗorɗe leɗɗe e taabe leɗɗe.
Misranaaɓe ɓooyɓe ina toppitinoo no feewi laaɓal e mbaadi. Ɓe keewnoo ɓuftaade ko e maayo Niil, ɓe kuutortonoo ko caabune peewniraaɗe ɓellere jawdi e kaadam. Worɓe ɓee pemmbatno ɓalli mum en fof, mbisoo uurateeje. Comci maɓɓe ko daneeji, peewniraaɗi bukki. Rewɓe e worɓe alɗuɓe ina mbaɗatnoo heen sahaaji kufneeje e kaalaaji, ɓornoo cuɗaaje, e lallitorɗi. Sukaaɓe ɓee ɓoornotaako comci so wonaa ndañ duuɓi 12. Ko ndeen cukalon ngoron kon kaddotoo, koye mum en pemmbee. Ko rewɓe toppittonoo galleeji, worɓe ndaddoya (njiyloyoo) ko ñaamee.
Ñamri maɓɓe ko mburu e biyeer (sanngara) e sewo-sewo (basalle e laac) e ɓiɗɓe leɗɗe ko wayi no tamarooje. So tawii ko e ñalɗi mbelemma, ko sanngara e teewu. Liɗɗi ɗii e teewu nguu e ndiwri ndii moomete lamɗam, yoornee, caggal ɗum sahee walla juɗee. Kala baawɗo kadi ina waawi waɗde gaaci e ngamri e ñalɗi mbelemma. Kuutorɗe gaaci maɓɓe ko bayli caggal ɗum liite. Aɓe njoginoo kadi pijirlooji keewɗi. Alɗuɓe ɓee ina njahatnoo raddo wallo befagol.
Bookara Aamadu Bah
Ƴoogirde : Wikipedia


text:
Winndugol taariika kuuptodingol Senegaal
Saakitaama ñannde : Hesɗintinaama ñannde :
Taariika senegaal, windanooma gila e taaniraabe haa e njaatiraaɓe kono ene heewi ŋakkugol. ɗum waɗi e hitaande ujunnaaji ɗiɗi e sappo e tati, taariixayanke biyeteeɗo Iba Der Thiam, aadani allah maa windita taariika Senegaal. Nde ɗum waɗi o renti e taariixayanke woɗɓe, nden noon laamu Senegaal, felliti kanium duusdeɓe mbela o taariika ene winditee. Abubacri Muusa Laam, ko taariixayanke jeyaaɗo e ngal ɗoon eɓɓoodi. O ari e yewtere Ko mbiiɗon, caggal nde ɓe njaltini kanko e gollidiiɓe makko, defte ngadiiɗi ɗi. Et nder yewtere nde o haali holko addi ngoo miijo, hono golledee njaari, holi caɗeele ɓe dañii, kadi holko woni faandaare maɓɓe.


text:
Jaɓɓorgo Pese ɗemɗe
Pesol: ɗemɗe
Goomu sarɗooɓe : Naamne tati feewde e Kajjata Maalik Jallo, hooreejo...
Fooyre Ɓamtaare (FƁ) : Sokna Kajjata Maalik, aɗa waawi haalande min maanaa Goomu depiteeji ngam ƴellitaare ɗemɗe ngenndiije ngu cos-ɗon he nder...
Yeewtere Kaɓɓere nguurdiigu : Laawɗingol ɗemɗe ngennɗiije, fartaŋŋeeji e tanaaji «Fartaŋŋeeji e tanaaji coomiiɗi he laawɗingol ɗemɗe...
Kuutoragol ɗemɗe ngenndiije nder Suudu sarɗi
Jokkorde pelle pine Pulaar, Sooninke e Wolof hono Fedde Ɓamtaare Pulaar e Muritani (FƁPM), Fedde muritaninaare Ɓamtaare Ɗemngal e Pinal Sooninke (AMPLCS),...
21 feebariyee, Ñalawma winndereejo Ɗemngal muuynangal
Ñalawma winndereejo Ɗemngal Muuynangal ina mawninee hitaande kala ñalnde 21 feebariyee ngam ƴellitde keewal pine e keewal ɗemɗe...
Woni hakkunde ɗemɗe ko galɗondiral
Yontere ɗemngal Farayse e Farankofoni (francophonie) yuɓɓinaama e leydi hee tuggi 17 marse 2018. Ɗum hawri kisa ko won ɓeen yimɓe jannguɓe ɗemngal Arab...
Ko ɗemngal woni leñol
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina...
Jangtol doktoraa e ɗemngal Xhosa
Ɗum waɗi ko to Afrik Worgo. Ko sanɗa gooto to duɗal jaaɓi haaɗtirde Rhodes winndi jangtol mum doktoraa e ɗemngal ngal muuyni biyeteengal Xhosa....
“Al Ɓuraana ko hujja kuutorteeɗo ngam waawnude (forsude) yimɓe fof ɗemngal...
E wiyde jaaynoowo muritaninaajo gooto ina wiyee Ahmed wul Wejaa, « muritaninaaɓe ina mbaawi suɓaade leydi ɗo ɗemɗe 4 ɗee fof (Arab, Pulaar, Sooninke e...


text:
Jaɓɓorgo Pese Aadama
Pesol: Aadama
Nguurndam Siisee ɓiy Aadama (1)
E innde geno jom yurmeende adannde e wattannde. Hono Wahab bun man mbahi, wiyi : nde Aadama (JKM) nde...
Laɓɓitingol tagegol Aadama (5)
Eɗen njokka nguuurndam baaba Aadama (JKM) fawaade e winndiyankooɓe adiiɓe. Hono winndiyanke Saalabi wiyi : “ko refti e ɗuum, ko...
Laɓɓitingol tagegol Aadama (3)
Ndeke ibliiss woppiraa ko jeynge daña geɗal, aljanna daña geɗal, ɗuum noon keddagol ibliis ko ngam no heefereeɓe leeptiraa, yurmeende geno heddoo...
Daarti : Laɓɓitingol tagegol Aadama
“... nde geno yiɗi tagde Aadama (JKM) ndee, o lonngini leydi ndii, O wiyi ɗum “maa mi tag tagoore duumotoonde e dow...
Aadama Sih ! Ngenndiyankooɓe cuniima !
Ñalnde 26 desaambar 2019, musiɗɗo men Aadama Sih waɗii en yeeweende. Aadama Sih sankiima ñalnde oon ñalawma niɓɓo. Waɗi en wiyde o waɗii yeeweende,...
Daartol Siise ɓii Aadama
Hono Wahaab bun Man mbahi wiyi : nde baaba Aadama saŋkii ndee, lomtii ɗum ko ɓiyum ina wiyee Siise, ndeen oon ina...


text:
Na jeyaa e ngoƴaayi dowrowi rendo men, ɗii duuɓi kala, teeŋti nde demokaraasi sompaa, yuurnitaade gonka men e macungaagal, ɗoofde ɗum, kam e ñawndude ñawanɗe men.
Kandidaaji wooteji gardagol leydi men, kam e partiiji politik e ɓesngu men kala nanondiriino heen. Eɗen poti yettude ɓe kamɓe kala, kaɗdi njettoor. Maa won wiyɓe, baɗɗo fotde mum jaraani na mantee.
Na jeyaa e ngoƴaayi dowrowi rendo men, ɗii duuɓi kala, teeŋti nde demokaraasi sompaa, yuurnitaade gonka men e macungaagal, ɗoofde ɗum, kam e ñawndude ñawanɗe men.
Kandidaaji wooteji gardagol leydi men, kam e partiiji politik e ɓesngu men kala nanondiriino heen. Eɗen poti yettude ɓe kamɓe kala, kaɗdi njettoor. Maa won wiyɓe, baɗɗo fotde mum jaraani na mantee.
Kono hannde, nde wonnoo aadiyankooɓe na caɗti, keddiiɗo e aadi nafoowo ɓesngu kala, ne haandi e maanteede, kaɗdi maanoore.
Faandaare men e binndi paaɗi ɗi ko jubbude, hay sinno ko seeɗa nafoowo, e ngonka macungaagal e nder Moritani, njuurno-ɗen leñol kala no woori.
KO WONI NJIYAAGU, NA MOƳƳA NANONDIREE, TAWA ALAA FAAYOORE
So macungaagal haalaama, ne noddi alluuje ɗiɗi. Ɓee paandii heen ko macungaagal e mbaadi mum ngaadanteeri, no woorunoo hanki e hecci hanki e renndo men, kam e batte mum hannde, e jamaanu mo gon-ɗen o. Woɗɓe cooynii heen ko macungaagal e mbaadi mum kesiri : wonii liggotooɓe tawa njoɓaaka hakke mum en, wonii rewɓe e sukaaɓe honeteeɓe nawee leyɗeele goɗɗuɗe, na pijiree, na lorlee e geɗe kaaɓniiɗe – tawa faltaaki no fagguru aadorii. Liggotooɓe laddeeji tuulaa heelaa to Beresiil tawa cerɗi petelaaji ne tukkaa e mum en, wiyeteeɓe be «Ɓe memetaake» e to Inndo, ɓeen fof ne limtee heen.
E nder ndee jubbannde noon, kaaɗa ten ko e njiyaagu ngu mbaadi ngaadanteeri.
WIƊTOBE, LEYƊEELE ADUNA OO KALA NA PAAMONDIRI E KO WONI NJIYAAGU
Wiɗtooɓe aduna oo kala, Afrik e leyɗeele ɗe kala, ne paamondiri e ko woni macungaagal. So en tonngii, en ciggii, ko nii ɗum lelorii :
Macungaagal fawii ko e nguurndam jiyaaɗo, hono liggotooɗo mo ngandu-ɗaa wonaa dimo, mo liggey mum alaa njoɓdi, tawa to bannge sariya ko jeyi neɗɗo goɗɗo, tawa oon jeyɗo oon maccuɗo ne waawi yeeyde ɗum, no kala geɗel limtateengel e jeyi mum. Njiyaagu ko ɗamaawu kuuptodinɗo jowiiɗo e kiiɗal innama aadee e dow macungaagal, woni ko cifi-ɗen ko.
Ɗum firti ndeke ko maccuɗo, tawde jeyaa ko jeyi, ne soodee, ne yeeyee, ne juknee, ne luɓree, ne ronondiree. Won e renndooji ɓurɗi sanndolinde, kaliifa ne wara maccuɗo mum tawa alaa rewam.
Kono, nde wonno macungaagal ne roondi baasal mawngal, ne gasa wooda jaawondirɓe maccuɓe e reemooɓe rimɓe ɓe baasal mumen alaa ɗo haaɗi. Ɗum fof e wayde noon ne addana mo reentaaki, jaawondirde jamanuuji ceertuɗi, hono njiyaagu e jaanduyaagal.
MO YUURNI JEYI LEYDI E JEYI JAWDI NDARIINDI, JAAWONDIRTAA NJIYAAGU E JAMAANU JAANDU
Maccuɓe e remnatooɓe waasɓe ngonaa gootum, hay sinno baasal mum en woɗɗondiraani.
Hol ko seerndi ɓe ?
Maccuɗo, e jamaanu njiyaagu, hay sinno tottaama hettere leydi yo rem, ko soñi fof ko kaliifa mum jeyi. Kaliifa ɓoftata coñal maccuɗo mum, yeɗa ɗum heen ko welaa, ko ngandu-ɗaa, e dow hiisa mum, ne wallita maccuɗo no ndiwniri ɓesngu, tawa diwataa ɗoon.
Noddirteeɓe maccuɓe e jamaamu jaanduuyaagal, fawii e mum ko asakal. Asakal hiisortee ko sappoɓal coñal. Oon noddirteeɗo maccuɗo, ko heddii e coñal mum kala, kañum jeyi, huutiroo no weliraa. So yiɗii yeeya, ñaama ; so yiɗii yeeya heen naftoroo, so yiɗii rokka heen, ekn.
Waɗde jamanuuji ɗi na ceerti ne feewi. E jamaanu njiyaagu, maccuɗo e coñal mum ko jeyi kaliifa mum. Noon ngooroondi fagguru woori e nder oon jamaanu. E nder jamaanu jaanduuji, biyateeɗo maccuɗo o, ko asakal tan fawii ɗum, ko heddii e coñal mum kañum fandinta. Ɗum firti noon, hay sinno won heddoriiɓe wiyeede maccuɓe, mbaydi fagguru wayliima, nattii yowitaade e maccungaagal.
Ittataa, innde maccuɗo ne heddii, won innirteeɓe maccuɓe to bannge renndo, ne ndawa dawi, ne noottoo kewuuji, keedta e hirsude, huttude, ndefde, feccude, sarwude, kono nattii wonde maccuɓe to bannge fagguru. Tawaa joom mum ko foksineer, walla ne liggoo na yoɓee. Won e maɓɓe faarnortooɓe ɗum, won naftortooɓe ɗum, won saltiiɓe ɗum…
Nganndataa en potaani jaawondirde jamanuuji macungaagal e jaanduyaagal, ko so en keɗtiima koɗoowo men ŋanaa, hono Saydu Bah, omo wiya : “Macungal jeyaa, macungel jeyaa, tebbita hutta ɓiɗta jeyaa, duñee deppoo e coowondiri jeyaa, jeyi ɗo ko jaati hootonnde, wonaa jaati haatannde”.
Addi ɗum ko wonnooɓe maccuɓe e jamaanu Satigeeɓe Deeniyankooɓe (1512–1776), ngonka nder mum en wayliima haa wooroo. Ɓee na keddii e baasal, hay sinno no mbiyru-ɗen nii, fagguru e ngooroondi renndo nattii fawaade e macungaagal. Kamɓe e waasɓe, mbappitii keeweendi.
Won e maccuɓe noon ngontii jaagaraafeeji e jamaanu Almameeɓe. Ɓe kalfinaama kolaaɗe, e dow wonde ɓe hoolaaɓe Almameeɓe Tooroɓɓe, walla hoolaaɓe jagge mawɗe hono jaagorɗe Fuuta. Ndutto-ɗen e Taariik seeɗa.
Fuutankooɓe na nganndi ɗo jeyi leydi tolnii e rendo men, teeŋti noon pooɗe e waalo.
Nde laamu Almameeɓe sompaa, ko ɓe ngidii yaaɓande ko feccitaade leydi waalo. Adii fof ko Almaami Abdul Ŋaadiri Kan mo laamu mum duumii duuɓi cappanɗe tati. Mawɓe Futankooɓe ne ciftora no o yeɗirnoo leydi, dowlirɗo e maɓɓe ko : « feccere Fuuta ». Caggal makko, yeɗi leydi haa ɗum maantini, hay sinno ne woɗɗi «feccere Fuuta» ko Almaami Yuusuf Siree Lih e Almaami Mammadu Biraan Wan. Won Almameeɓe ndokki leydi caggal maɓɓe kono ɗum waylaani jeyi leydi haa maantaa.
E jamaanu Almameeɓe, won e jagge mawɓe, resndateeɓe kolaaɗe, ngonnoo ko maccuɓe, ngontii seɓɓe, walla njantii e leƴƴi goɗɗi, iwdi mum en majjitii.
Safalɓe na ceernda “abiid” e “haraatiin”, addi ɗum ko won e jamaanu, maccuɓe heddiiɓe e jeyi halifaaɓe mum mbiyetee ko ‘‘abiid’’, tawa noddirteeɓe ‘‘haraatiin’’ ko jiyaaɓe soodtiiɓe, walla ndimɗinaa sabu Alla.
Wolofaaɓe ne ceerndi ngonki «jaam» e «jaami buur».
Sooninkooɓe na ceerndi «waano kunko» e «jonko runkoo», «koomo» e «komo di n’koomo».
TAARIIK NJIYAAGU E NDER ƁESNGU MORITANI
Mo yuurnitii mbayliigu renndo ɓesnguuji Moritani, maa maanto Shuur Bubbë. Shuur Bubbë lombii ko hakkunde duuɓi 1644 e 1674. Ko wolde mawnde e dow gardagol Ceerno mawɗo biyateeɗo Nasr Diin mo Tashomsha Tararsa.
Ko hare ƴiƴiire Seernaɓe Safalɓe, kaɓtorii Tuubakiri, nde Tuubakooɓe jom jawɗeele joodiiɓe Ndar (Senegaal) naati e honde e soodde jiyaaɓe. Seernaaɓe Jolfuɓe (ɓeen mbiyetee Tuubnaan) e Haal Pulaar en (wontoyooɓe Tooroɓɓe janngo) njanti e Seernaaɓe Safalɓe. Oon jamaanu noon, Satigeeɓe Deeniyankooɓe laaminooɓe Fuuta ne ɓallii Tubakiri. Emiiruuji Safalɓe, teeŋti noon e ɓe Tararsa e Barakna, ne njana e Fuutankooɓe e Wolofaaɓe, na kona won e mum en, na njeeya ɗum en Tubakooɓe. Oon saanga njiyaagu andiraa ko “Traite atlantiŋue” woni “Ngalu jiyaaɓe cooriingu ‘geec’ Atlantik”. Ndeen hare, en paami ɗum, ko e dow innde Lislaam. Ne moƴƴa paamen kadi, so ndee hare mantinnde ne haɗti njeeygu juulɓe, haɗaani maccuɓe jeyeede e nder galleeji Fuuta tawa ne ligginee e dow kalifaandi. Shuur Bubbë wattondirii ko fooleede, caggal wolde nde duuɓi 30 so on ndeenii. Jogori yoftanaade malde seernaaɓe leƴƴi Moritani kala, hawa hanndoo, ko Fedde Tooroɓɓe, sompi laamu Almameeɓe Tooroɓɓe
ALMAMEEƁE TOOROƁƁE NJOFTII SHUUR BUBBE, COMPI LAAMU TUUGIINGU E DIINE LISLAAM
Nde Shuur Bubbë foolaa, goomu Tooroɓɓe eggi, feri, fayi Piir Sañokuur, ɓe ngudditi toon duɗe maɓɓe, ɓe tafi fedde maɓɓe, ɓe paggii doole moolanaaɗe, e dow gardogol Ceerno Suleymaan Baal. Ceerno Suleymaan Baal ne wondi e mum jogorɗo wontoyde Almaani Abdul Ŋaadiri, kam e Tafsiiru Ɓoggel, Aali Dunndu Segele, Faliili Acc, Arɗo Kaawel, Aali Siidi, e woɗɓe.
Won ɓe ɓe neli Fuuta Jaloŋ to Gine, yiɗde yuurnitaade no laamu mum, njowitiingu e Lislaam, aadorii. En kollitiino Feccere Fuuta waylii ngooroondi fagguru. Ngalu nattii hiisireede ɓuraa heewde jiyaaɓe e doole no faggorii maccuɓe. Jeyi leydi woni yumma jaanduyaagal, naatni Fuuta e jamaanu keso, jamaanu mo mbaydi mum seerti e njiyaagu.
En limtiino Almameeɓe ɓurɓe maantinde e mbayliigu jeyi leydi Fuuta, hono Almaami Abdul Ŋaadiri Kan mo Appe, Almaami Yuusuf Siree Lih mo Daabiya Hodeeji, Almaami Biraan Wan mo Mbummba. Hankadi, doole demal nattii yowitaade e maccuɓe, hay sinno rewam njiyaagu ne doolni tawo, ne maantini haa wooro.
Sariyaaji kesi naatii : jeyi, luɓal, coodgu, coodtiigu, asakeeje, laamorba, ekn.
KO DOWLUNOO TO SAFALƁE ?
Njiyaagu ɓurno yaajde ko e Hassaan en (eɓe mbiyee L’Arab), teeŋti e ɓe Tararsa e ɓe Barakna. Ɓe ngaadorinoo ko dahde maccuɓe, eɓe njeeya ɗum en Tuubakiri. Ɓeen maccuɓe dahaaɓe coketenoo ko e geƴƴelle, nguddee e galleji to Ndar, Rifiska e Goree – dee gure kala ngoni ko Senegaal. Goree ko duunde geec. Dogrude ɗoon, hisa, aamnotaako: maa liɗɗi geec congii joom mum, ma hortiima yooliima, maa yaawi tineede abbee, leptee haa lorla so balɗe mum keddaki heen.
Ɗo Tuubakooɓe cokatnoo maccuɓe no jawdi eeltateendi nii, galle mum nana Gore, no wooruno hanki. Yimɓe yonɓe, ɓe diiwaan Afrik, walla ummiiɓe Orop, teeŋti noon ɓaleeɓe tumarankooɓe ɓe Amerik, Antiiy e leyɗeele goɗɗe na ngara Gore njillu, yiɗde humpitaade no taaniraaɓe e njaatiraaɓe leptiranoo.
So Seernaaɓe Safalɓe na luulndii yeeyde Tubakooɓe maccuɓe, eɓe kalfi maccuɓe, eɓe liggina ɓe e gese maɓɓe e galleeji maɓɓe.
Sifaa ceerndoowo Abd e Hartaani, jiimɓe e leydi kam e remnotooɓe, naatii : Abd woni maccuɗo, Hartaani woni diimaajo (hono maccuɗo coodtiiɗo, walla gaccanaaɗo sabu Alla).
Macungaagal to Safalɓe ɓurno fawaade ko e ndema e ngaynaaka. Won e Emiiruuji Safalɓe jiimɓe e leydi Waalo, keɓtaandi e juuɗe Haal Pulaar en walla Wolofaaɓe. Abiid, hono maccuɓe, kam e Haraatiin, hono gallunkooɓe, na ndema e leyɗeele waalo ɗe halifaaɓe mum en njiimi, e nder leydi taarindi sewnde ɗo ɓe keewi aawde tamarooje.
E jamaanu maccungaagu, kamɓe halifaaɓe njeyi coñal, ɓe njeɗa heen Abiid (maccuɓe) ko ɓe mbelaa. Caggal nde jaanduyaagal joli, Haraatiin (enen mbiyata Hardaneeɓe) ndemnoto, na njoɓa asakkeeji…
Ne woodi, Safalɓe woɗeeɓe, na mbiyee Tiyyaab, Aɗnaaga, walla Lahme, na mbaasi, ngalaa leydi. Eɓe ndemnoo, ɓe ndokka asakkeeji. Ɓurɓe heewde e maɓɓe ko reftinooɓe won e laamɓe e saanga golwole. Nde jiiɓru natti, ɓe ngalaa jeyi, ɓe mbaɗti remnaade ngam ɗaɓɓude ko ɓe ñaami, ko ɓe koltiri, ko ɓe ñawndiri haajuuji maɓɓe cerindiiɗi.
Laamu Almameeɓe battinii e diiwanuuji Safalɓe. Nawrii Barakna, Tararwa e Adraar to Ehel Maami (inde nde noddi ko e Almameeɓe).
WAALO BARAK, LEYDI JOLFUƁE
Waalo, haa Fuuta waylii, naatani jaanduyaagal, ko e njiimaandi wiyeteeɓe Barak woni. Barak en keerondiri e Ndar, ɓuri naatondirde e Tuubakooɓe dahooɓe maccuɓe. E dow doole maccuɓe laamu ɓe ɓe mbiyata « Jaami Buur », ɓe njani ko e ɓesngu remooɓe ɓe ngalaa doole (Baadoolo en), wolofaaɓe e fuutankooɓe, eɓe ndaha won e mumen, eɓe njeyaa Tuubakooɓe. Ɓe ngonti ko reftiiɓe Tuubakiri. Wolofaaɓe halfaaɓe, tawa njeyaaka e konu Barak, noddirtee ko « Jaam ».
Ko oon jamaanu Hormankooɓe njillii Fuuta e Waalo Barak na kona maccuɓe ne njeeya ɗum en Tuubakooɓe. Ɓeen Hormankooɓe na teskaa ngummorii ko Maruk, nde Satigeeɓe laamii. Addunoo ɗum en ko wallitde won e satigi ñolanooɗo. Caggal ɗum ɓe keddi e Fuuta, eɓe pola, eɓe ñaaya.
Fedde hesere feeñii e Wolofaaɓe gila jamaanu Nasr Diin, ne wiyee ‘‘Tuubnaan’’, woni Lislaamiyaankooɓe. Eɓe kaɓtoo Barak en, eɓe mahondiri e Seernaaɓe Safalɓe e Almameeɓe Tooroɓɓe. Kisal nattii, alaa mo ina suusa dawde gese, heege e warngooji pooltiima. Laamɗo Barak, keewɗo yurmeende, biyeteeɗo Jomboot Mbooc, yiɗde yo boomaare nde darto, resondiri e laamɗo Trarɗa biyeteeɗo Mohamed L’Hbib. Alla arsikini ɓe biɗɗo na wiyee Eli Wul Mohammed Faal, omo anndiraa kadi Eli Jommbot. Ɗum ittaani boomaare Waalo Barak e hoɗdiiɓe mum.
Maa hare juulɓe dooki, nde heewɓe e Wolofaaɓe njanti e fedde Tooroɓɓe. Ɗum woni yumma jettooɗe keewɗe e Haal Pulaar en, teeŋti e tooroɓɓe, tawa na andaa iwdi mum en ko Jolfuɓe ngonnoo : Mbooc, Njaay, Saar, Joop, Caam, Ñaŋ, ekn. Oon saanga, jaɓɗo Lislaam kala wonta Toorooɗo. Alaa mo ina jibinee Toorodo, sabu Tooroɓɓe ko hinnde hesere. Neɗɗo tuubat, wonta Toorodo.
Ko caggal mum, nde laamu Almameeɓe fooli, ɓe ngontii hinnde jom doole, ardiiɓe renndo ne woorunoo, nde ɗum waylii. Hankadi wona tuubɗo kala wonta Tooroodo, moni kala ma jinnaaɓe mum ngona tooroɓɓe, teeŋti e jinnaaɗo mum gorko, nde kañum ne wiyee ko tooroodo.
SOONINKOOƁE GIDIMAKA E NJIYAAGU
Jubbannde men haaɗata ko e diiwaan Gidimaka (Gidi Maƴa). Kayhayɗi ko alluwal goɗngal.
Mo yuurnitii ɓesngu Muritani, felliti haalde ko woodi, ne andi Sooninkooɓe maantoraa ko hillande liggeey. Ɗum waɗi Haal Pulaar en na tooñira ɓe : « maa kaalis, maa anñeere woɗɗunde ». Addi ɗum ko alaa ɗo njiyaata Sooninko, celluɗo to bannge terɗe mum e hakkille mum na yeloo. Ɓe nguuri ko e warñeende maɓɓe. Eɓe mbiyee eɓe tiiɗi junngo, kono wonaa noon : ɓe kumpiti tampere nde faggaade ngalu roondii, ɓe ngaadoraaki batde e rewnaade eɓe ɗaɓɓa, no won e Moritaninaaɓe nii. Ittaani eɓe ngondi e ñeeñɓe maɓɓe e awluɓe maɓɓe. Ɗo Sooninkooɓe koɗi e Moritani, leydi waalo ne haaɗi e juuɗe, ne wiyee ni alaa no foti. Ɗum waɗi jeyi leydi na teeŋti e maɓɓe. Won e galleeji e gure maɓɓe ngummii ko rewo goɗɗuɗo, laamii Ganna… Won e maɓɓe peri ko diiwanuuji Mali, na telloo ne kaɓto Safalɓe, ne kaɓtoo Tuubakiri haa ciiñti e gure mum en jooni ɗe. Yoga eɓe cifi-ɗen wattan ɓe, ngardi ko cente cente.
Ne gooŋɗini haala men biyeteeɗo Maƴa Mallee Nduwoo Sumaare, hono Maƴa mo haayre, hono haayre Asaaba.
Kinɗe Sooninkooɓe ko nii:
– «Hooro» ngoni laamɓe maɓɓe (ena e maɓɓe yetteteeɓe Kamara, Sumaare, Jaawara, Jaabira, Ganndega) ;
– «Moodini» ngoni seernaaɓe maɓɓe (eɓe njettee Siisee, Soƴonaa, Sillaa, Jaƴitee, Yatabare, Daraame, Kebe, Saaƴo, Njaay, Kanutee, Samasaa) ;
– «Jonkorunko» e «Waanokunko» ne nannda to iwdi mum en e maccuɓe laamɓe, ngabborii caggal ɗum jaawanɓe (ɓe kalfinaa maslahaa e nder renndo so luural jolii)
– «Ñamalanii» ngoni ñeeñɓe maɓɓe
– «Komo» ngoni maccuɓe
– «Komo di n’komo» ngoni maccuɓe halfuɓe jiyaaɓe
Ɗum holliti ko jaanduyaagal naatii. Won e maccuɓe njaltii hinnde mum en adan, ngalɗii, ngam reftaade laamɓe e njogitaari petelaaji, mbaɗti halfude, na liggina… Ɓeen, ngonka mum en ɓuri abbitaade ko «Jonkorunko» e «Waanokunko».
Nde Soninkooɓe eggiyankooɓe ciiñti e gure mum en, ɓuri huuraade e jeyi leydi ko laamɓe, Seernaaɓe e won e jagge mawɗe (Jonkorunko e Waanokunko).
Hol no kuulal kesal pawingal e njiyaagu hiisorii ko cifi-ɗen e leƴƴi Moritani kala ?
MBUNNDI–MBUNDI KUULAL NGAL
Kulal ngal ko nii siforii macungaagal : “Macungaagal ko ngonka walla sifaa neɗɗo mo ngandu-ɗaa sariyaaji jowitiiɗi e jeyi na piilii e mum, wonii kañnji fof, wonii won e majji.”
Won e golle, won e haala, sariya lundiiɗo macungaagal ne yani e mum en :
– piggal
– teetde kaake janane
– heɓtude jawdi njananndi e kaalis janano
– haɗde sukaaɓe janngude
– happaade ndonu
– resde debbo innirteedo korɗo tawa wonaa e sago mum,
– luulndaade dewgal ngal biyeteeɗo korɗo yiɗani hoore mum
– winndude, bayyina jimɗi, jime, tiyaataar ekn, tawa ne maanta njiyaagu
Sariya ne yani e kala mawao jooɗaniiɗo laamu (guwerneer, perfee, e wonɓe les mum en), kala sanndarmori, kala polisiyee kollitaaɗo luure jowitiiɗe e njiyaagu salii yo yetto sariya, walliti halifaaɓe, luulndii jiyaaɓe walla adduɓe e mum haala.
Heen bonande kala, kuulal ngal ne taƴani ɗum alamaan.
Ɗee geɗe ɗe cifi-ɗen kala sariya luulndiiɗo njiyaagu na yani e dow mum en. Ko ɗum ɓuri tiiɗde e ko kuulal ngal roondii.
Jubbande men faande yowittoo ko e sifaaji njiyaagu ɓurɗi maantinde e nder Moritani hannde. Tongirten ko peeje ɗe cikku-ɗen maa mbaylu ngonka wiyateeɓe maccuɓe, fellitɓe taƴde ɓoggi piiliiɗi e daaɗe mum en, njaaɓana yowitaade e warñeende mumen.
Bookara Muusa Bah
Settaambar 2007


text:
Daartiyankooɓe limtilimtinɓe mballifiima defte jowitiiɗe e daartol Muritani, kono ina saɗi heen (maa woodaani heen) huɓtodinɓe leñƴi ɗii fof. Ɓe keewi tan ko jaŋtaade daartol heen leñol gootol. Won heen nii millataa daartol ɓaleeɓe Muritani jeyaa ko e daartol Muritani. Muritani ina jogii kadi ko heerorii ko ina ɓeyda saɗtinde daartol mum : leydi ndi waɗi ko Ɓaleeɓe e Woɗeeɓe. Ndeke Muritani woni Muritani ko e naatnaattondiral leñƴi mum, luure e dente hakkunde majji, tafngo e pirtagol e mahtagol ngenndiiji majji.
Kala gannduɗo daartol Muritani maa yenane alaa leñol ɓuri hannde goɗngol ngol e Muritani. Maa o yenane kadi ɓamtaare Muritani gasataa so wonaa e ngootaagu leñƴi ɗii kala. Nde wonnoo kadi Muritani woni ñootol hakkunde Afirik Aarabeeɓe e Afirik Ɓaleeɓe, alaa e sago daartol mum nawora daarti leyɗe catiiɗe ɗum ɗee kala. Wonande yonta mo njogor-ɗen jaŋtaade o, maa en njubbu e laamaaɗi Mali e Gaawo e lefol Saad’en to Maruk e laamaaɗi Berbara’en. Ngam pinal koloñaal huurde haa jooni pinal men, yoga e men ina njaɓi ko ɓe mbiyata «Muritani ko leydi kesiri» koo. Kono ko waasde anndude daartol leydi men addanta neɗɗo jaɓde ɗuum. Eɗen mbaawi wiyde ko hebori wonoyde Muritani e teem 20siire (noogasiire) fuɗɗii tafaade ko gila e teem 8ɓiire (jeetaɓiire). Ndenndaandi[6] Lislameeri Muritani jeyaa ko e leyɗe keedɗe banngal ceeɓtam Afirik Hirnannge. Heedi ndi fuɗnaange e fuɗnaange-worgo ko ndenndaandi Mali; heedi ndi worgo ko ndenndaandi Senegaal; woni hirnaange-rewo e rewo ko ndenndaandi Sahara, fuɗnaange-rewo ko ndenndaandi Alaseri heedi toon; heedi ndi hirnaange beƴ ko Fiiltiingo Atalantik[7] .
Helmere «muritani» ndee seekaa ko e «muuri» , innde Roomnaaɓe noddirtunoo safalɓe berbara’en hoɗnooɓe rewo Afirik saanga nde Room laamii oo bannge e duunde men hedde teeminannde arwaniire ko adii jibinagol Iisaa (HI)(A). Woɗɓe njahdaama haa mbiyi wonde helmere «muuri» nde e hoore mum seekaa ko e ɗemɓngal Fenisnaaɓe «mahrun» firoore «yimɓe hirnaange». Ciftinen tan Roomnaaɓe naati rewo Afirik ko e hitaande 146CI(A). Ɓe inniri diiwaan hirnaange o «Moretani», mo fuɗnaange o ɓe mbiyi ɗum «Ifiriŋiya». Alaa noon ko nawdi oo «Moretani» e Muritani men oo. Roomnaaɓe tawi e diiwaan rewo Afirik o ko leñƴi Berbara’en. Helmere «berbeer» nde ittaa ko e ɗemngal Gerek «barbara»; firata ko laddiyanke mo waawaa haalde ɗemngal Gerek; wayi ko no Haalpulaar’en mbiyrata «lohotooɗo» kala mo haalataa ɗemngal pulaar. Nde diine katolikyaagal sarii e yonta Iisaa, berbeer’en heewɓe naatii heen, njillondirii e roomnaaɓe. Won nii lefol berbeer’en biyeteengol Seweer[8] en laamii Room hakkunde hitaande 193 e hitaande 235 CI. Ko e teeminannde 7ɓiire nde, taƴere Afirik fuɗɗii yiyde cete-cete aarabeeɓe ummiiɓe fuɗnaange. Ɓe ngari ɓe ngaddori diine keso, lislaam. Ender teeminannde 7ɓiire fayi nde 8ɓiire, lislaam naati Magereb, woni rewo Afirik. Ko ndeen Sanhajja’en, gootol e leñƴi berbeer’en puɗɗii naatde e saraade nder diiwaan keborɗo wontoyde Muritani; ɓe ngaddori diine lislaam mo aarabeeɓe totti ɓe; haa yettii nde aarabeeɓe Banu Maŋiil’en (leñol Hasan’en) cosoyta emiraaji goodɗi haa hannde ɗii. Sanhajja’en e Banu Maŋiil’en ngoni ko mbiyaten Safalɓe. Ɓe tawaani leydi ndi meeri . . . Ɓe tawi ko andi hoɗaa. Leñƴi keewɗi koɗii e mayri nder yontaaji jappondirɗi. Won e ɗiin leñƴi majjii menndeŋ, mutii e leñƴi goɗɗi. Ko wayi no Baafuur’en adiiɓe hoɗde e diiwaan Adaraar (Attaar) o, adiiɓe ɗoon remde tamorooje[9] . Leñƴi goɗɗi nattii jogaade faayiida e lolleende njoginoo oon yonta; ko wayi no Seereraaɓe hoɗnooɓe haa nder Sahara hannde piltataa toon nii.
Won laamaandi (D) ɓaleeɓe tiiɗndi doolnundi ndi Sanhajja’en tawi ɗoon : laamaandi Wagadu ngoodndi ko famɗi fof gila e teeminannde 3ɓiire CI. Kareeli e diisnondire e maalɗe njolii hakkunde maɓɓe e Wagadu e leppi laamaandi Tekuruur haa yumti e dillereMaraabat’en nder teeminannde 9ɓiire CI. Batte laamuuji catiiɗi ko wayi no laamaandi Mali e ndi Sonngoy haa yettii ndi Jolof e ndi Waalo Barak mbaylii sanne mbaydi koɗki leydi Muritani. Dillere Fulɓe Termes haa cosi satigaagal tawi hassan’en puɗɗiima doolnude, jibinii wolde Shor Babba nder teeminannde 17ɓiire jogornde addude ko hesɗi e koɗki Muritani; dille ngenndiije lislameeje jerɓinooje diiwaan oo kala gila teeminannde 17ɓiire haa teeminannde 18ɓiire nde Sileymaani Baal sompata almamaagal nder Fuuta Tooro. Ko adii ɗee dille, Sanhajja’en tawii e diiwaan hee leñol Baafuur’en. Wiɗto e njiylaw daartiyankooɓe kollirii ko nokku koɗanooɗo gila e ujunannde[10] arwaniire HI (duuɓi ujunere ko adii Iisaa), gila e Dumunna Nayaɓo Toowɗo(B). Ndeen e jooni ko hedde duuɓi 3000.
Ina sarii e hakkillaaji wiɗtooɓe daartol hoɗnoo e nehaande diiwaan Adaraar o ko yimɓe wuurnooɓe e waaño e awo nder maayo welngo woodnoongo ɗiin duuɓi e diiwaan Inshiri (saraaji Agjuuj). Ɓeen ngoni Baafuur’en. Yoga e fanniyankooɓe kawrii ko Baafuur’en cosi wuro Attaar, ngadii remde ɗoon tamarooje. Soninkooɓe e Fulɓe e Seereraaɓe koɗnoo Taganit (Tagant) haa yettii fuɗnaange Jaara (nder Mali hannde) fayi Afoole (Hod) e Ngalam. Wolofaaɓe e Tekuruurnaaɓe e Seereraaɓe koɗnoo daande maayo welngo (maayo Senegaal) ngo rewo e worgo, fuɗnaange haa hirnaange. Hoɗnoo rewo leydi ndi ko leñƴi safalɓe Berbeer’en ɓe firiŋaaaji Sanhajja’en e Senet’en. Aarabeeɓe ngari ko hedde teeminannde 17ɓiire CI. Haa hannde ko ɗii leñƴi koɗi e Muritani haa heddii Seereraaɓe feranɓe Saalum e Siin e Kajoor hedde teeminannde 18ɓiire. Ko daartol koɗki ɗii leñƴi e Muritani etoto-ɗen hollirde e ndee deftere. Ko ɗum gollal caɗtungal ngati duttorɗe ina ŋakki. Tuugnorɗe binndaaɗe ndañ-ɗen yuurnaade ɗee ko bannginteeje. Joom mum en ko ɓuri heen heewde njahri ko daartude leñol gootol e tee pawii tan ko e sikkeeji e miijooji mum en, no paamiri. Won heen kadi ina kedditorii miijooji koloñaal (njiymaandi) jiɗooji semmbinde «en ngalaa daartol ko adii garal oroponaaɓe» ko wayi no wiyde ko «Purtugaalnaaɓe ngadii yiytude leyɗe Afirik»; ellee leyɗe Afirik ko majjunooɗe ko adii nde ɓe ngarata. En tuugniima e ɗee defte kono ƴoog-ɗen heen tan ko ko nafata, ko foti wonde goonga. Ɓur-ɗen ƴoogde tigi-rigi ko e defte ɗe afirikinaaɓe mbinndi, yiyliiɓe mbiɗti duuɓi keewɗi; hono Sekene Moodi Siisoko (Mali) e Sakari Daramaani Isufu (Beneŋ) e Soosef ki Serbo (Burkina Faso) e Sheeƴ Anta Joob (Senegaal). . . ekn. (ndutto-ɗee e doggol defte tuugnorɗ e hello wattan). En kuutoriima kadi tuugnorɗe jaŋtaaɗe teeŋti e daawal gadingal naatgol lislaam nder leyɗe men, ɗum addani dañde kabaruuji maantinɗi pennooji ko won ɓeen mbinndi e defte mum en ko.
Aamadu Malal Gey


text:
Fulɓe gine hino wi’a: “Si gooto kala okkii ko mari, haray nguddo alaa”, hannde hannde, ɗemngal pulaar-fulfulde hino hanndi e walliteede e bannge ɗen fow fii no ɓamtal wonira ko sutani-ɗen yeeso, mo ƴeeii non ka saare internet o taway ɗemngal men ngal hino jogii lowe kumpite ɗuuɗuɗe, ɗe hino darii fii ɓamtal pulaagu, ɓen no weltanaa hiɓe du’anaa muraadu moƴƴuru.
Fulɓe gine hino wi’a: “Si gooto kala okkii ko mari, haray nguddo alaa”, hannde hannde, ɗemngal pulaar-fulfulde hino hanndi e walliteede e bannge ɗen fow fii no ɓamtal wonira ko sutani-ɗen yeeso, mo ƴeeii non ka saare internet o taway ɗemngal men ngal hino jogii lowe kumpite ɗuuɗuɗe, ɗe hino darii fii ɓamtal pulaagu, ɓen no weltanaa hiɓe du’anaa muraadu moƴƴuru.
Tawde non ɗemngal ngal jogitaaki lowre hertinaniinde diina tan ka internet e tippude e fewjooje ceernaaɓe men, men eɓɓiri sinncugol lowre pulaar-fulfulde fii ɓamtal diina e pinal haa ɓiɓɓe leñol ngol waɗta janngude fiyakuuji diina e pinal maɓɓe ka ɗemngal maɓɓe “sabu neɗɗo ko haala mu’un newotoo, nde o fahminiraa ko wi’aa to ƴi’al” goonga ceerno samba Mombeya.
Innde lowre men hesere nden ko Misiide Ɓamtaare ko suutaa e innɗe lolluɗe fuuta Jaloo, wonde Misiide ko hoɗo yaajungo ka juulirde woni, haray lowre men nden kadi ko dinngiral yaajungal ka fii ɓamtal diina e pinal yewtetee, wonndude e gannde kese e ko nanndi.
Misiide Ɓamtaare hina eɓɓi dunce keewɗe fii ɗemngal pulaar-fulfulde, tawaa e majje:
Jookorɗe amen ɗen ka internet ko wano nii:
Ko saɗi mon ko toolii ka Misiide Ɓamtaare fii ɓamtal diina e pinal fulɓe: www.misiide.com
Wota on aamu rokkude men miijooji mon e eɓɓoore nden, golle ɗen ko fii men en fof.
On njaaraama
Misiide Ɓamtaare


text:
Musiɓɓe julɓe tedduɓe,
Hiɗen yewta ɗoo seeɗa e ɓure sullagol (wayraade) e nduu lewru koorka (suumayee), tippude e Maakuuji Ɓurnaaɗo Muhammadu (yo O his).
Wata mo accitu sullagol ngol :
Eggaama e Jaabir Ibn Abdillah (yo Alla wele mo), Annabiijo Alla on mo jam e kisiyee woni e mun on maaki: “ Kala on faalaaɗo hoorude, yo o sugulor goɗɗum ».
Fillike mo Imaam Ahmad.
Eggaama e Aba Sa’iid Alkhudriyyu (yo Alla wele mo), Annabiijo Alla on mo jam e kisiyee woni e mun on maaki: “Ñaamugol sullaari ndin ko barki, wata on terto ɗum, hay si tawii ko nde goɗɗo e mon yarata ndiyam ; sabu Alla e Malaa’ika en makko hino juula e dow ɓen sugulotooɓe ».
Fillike mo Imaam Ahmad.
Eggaama e Umar Ibnul Aas (yo Alla wele mo), Nulaaɗo Alla on mo jam e kisiyee woni e mun on maaki: “Ko serndi koorka men kan e koorka yimɓe defte ɓen ; ko ñaametee on ka sullaari ».
Fillike mo Muslim.
En haaɗay ɗoo e nga’al, si ɗon faalaa bayyino e fensito ko yowondiri e winndannde nden, juuree ndee selirde les ɗoo :
http://www.misiide.net/yoga-e-ko-ari-ka-oogirde-malal-fii-koorka/#more-533
Kuɗol: Muhammadu Tafsiir SALAMBANDE
Mo Misiide Ɓamtaare
Fii diina, pinal e ɓamtaare


text:
Duwaawu. Dental Jaayɗe Muritani (Regroupement de la Presse Mauritanienne (RPM)) ina sunii no feewi e sankaare musiɗɗo Abdallaahi Mahmuud Bah, jaaynoowo ŋanaa gollotonooɗo to Tele Muritani (TVM).
Abdallaahi Mahmuud Bah ko ɓiy ganndo mawɗo, hono Al Hajji Mahmuud Bah, meeɗnooɗo wonde diisneteeɗo ko faati e pinal, cawndinooɗo Muttaar wul Daddaa.
Ko kanko Alhajji Mahmuud Bah sosnoo duɗe Al Fallaa e Muritani e Afrik.
Abdallaahi Mahmuud Bah ina huɓindinoo ɗemngal e pinal Arab. Nguurndam makko ina heewnoo nafoore wonande leydi ndii ; omo horsinnoo golle makko e ngenndi makko.
Abdallaahi Mahmuud Bah ko neɗɗo jankiniiɗo, newiiɗo wonnoo. Meccal jaaynooɓe Muritani waasii ɗoo musiɗɗo mawɗo, teskinɗo.
RPM ina duwanoo jom suudu makko e sukaaɓe makko e koreeji makko e sehilaaɓe makko kala, kam e tele Muritani.
Yo Alla yurmo mo, yaafoo mo.
Inna lillahi wa ina ileyhi rajioune.
Nuwaasoot, ñalnde 22 sulyee 2013
Yiilirde siynoore


text:
Jimoowo e jaaynoowo yo ňemmbu kono waasa wiyde ina cellitoo e ňemtin’de daande goɗɗo.
Teskuya am e yimooɓe fulɓe, ko ɓuri heewde e maɓɓe ko ňemtinooɓe , ɓe ngonaa ňemmbooɓe.
Kala eeriiɗo daande nanndina e baaba maal walla abuu jubaa.
Ňemmbude woni rewtaade e njuɓɓudi golle neɗɗo e nehdi mum, e kala baɗe moƳƳe mum.
Kono ňemtin’de daande ko aayɗin’de mbaawka mum, ngati gooto fof ko e tagoodi daande mum, kala nde mbaylo-ɗaa daande ma , nde haayta rokkude ma ko dagdaa e mayre ko, kala nde mbaawnu-ɗaa eeraango daande , nde waawataa yottinan’de ma faandaare mayre.
Kala jimoowo e jaaynoowo e kala fannu yo wellit daande mum e no tagiranoo ni , so tawii aɗa welna daande ma cuɓo-ɗaa mbaydi karallaagal oolel daande ma.
Nde tawnoo daande ( sawtaango ) wayi kono diidi juuɗe ni hay heen gootel nanndaani e goɗngel hono mum, hay so nanndii ne heewaa.
Neɗɗo fof e daande mum e yeeso mum, ina saɗi ko yimɓe kaalata haa daaɗe mum’en ndonkee seerndeede e annduɓe ɗum’en, hay yeeso neɗɗo ne ko noon, ko ɗuum waɗi so neɗɗo waklii daande mum tan ustii martaba e daraja fotnoo fagganaade hoyre mum.
Binndo biɗto


text:
Bindol Surajo Teete
Hannde 18ɓre, janngille maɓɓiti, ngam jannginki fukaraaɓe, e kala diiwe lesdi ndi’i. Bano no hukuuma anndal yahdunoo anndini, nder asaweere saaliinde. Laataaki janngille ɗen, goɗɗe maɓɓii ngam tikkere, nde ɓe tikki gila nduuɗu saaliingu. Goɗɗe boo maɓɓi ngam siwtaare, e maa kadi maɓɓaaɗe ngam faddaaki saakaaki nyawu Koroona.
Janngille ɗen ni, maɓɓitii hannde, ammaa kala naatoowo fuu, naa tokkii umroore faddaaki saakaaki nyawu Koroona. Bana lootuki juuɗe, suddirki kine e honnduko summattaare, e kadi woɗɗootirki hakkunde yimɓe. Nde laati balɗe ɗe’e, hukuuma faddaaki saakaaki nyawuuji ka Naajeeriya NCDC, e anndina ka ɗawtaki ɗuuɗgal nanngiiɓe nyawu Koroona kala nyalnde fuu.
Nder diiwe Naajeeriya 36 ni, diiwe ɗiɗi tan woni maɓɓitaayii janngille maɓɓe. Kannje ngoni ngal Kaduuna, e ngal Edo. To laamu diiwal Kaduuna, wi’i, faa jooni resaayi nyalnde maɓɓutuki janngille to diiwal ngal. Ammaa ngomnati diiwal Edo, ngal resii 1ɓre lewre Colte malla Feburayru, laato nyalnde so”aaki janngille ɗen. Ardiiɓe diiwal ngal, wi’ii, naa ɓe timminii taskaaki hidde maɓɓitinki janngille maɓɓe.


text:
Diuppudo yontere: Musa Seydu Jallo
Saakitaama ñannde : Hesɗintinaama ñannde :
Musa Seydu Jallo ko suka bindoowo daraniido wuro muudum Kedugu et ittude cadeele gonde to oon nokku.Diuppudo yontere hande nde wiyete ko Musa Seydu Jalo o dieya ko wuro ene wiye Kedugu hetti ko bange worgo leydi Senegal. E hitande udiunnaaji didi e sappo et o windi deftere o inniri doum periple solaire, firti ko yilatagol nange. ndee deftere omo diangtoo heen noon tiadeele kewde nde gandouda ene woni toon to Kedugu, et godum e godum… Ko bouri heen tengtoude noon, woni ko sukaabe tokosbe diangoobe to oone nokku waasi kayit jibinande


text:
Daartol Senegaal Kuuɓnungol, tummbitte joy gadane ɗee Njaltii.
Winnditaade daartol Senegaal ngam rimɗitin’de hakkillaaji ɓiyɓe leydi ndii, ko ɗuum woni fayndaare goomu daartiyankeeɓe wittooɓe umminɓe eɓɓaande ngam winnditaade daartol Senegaal kuuɓnungol ngol ene tijja maa won noogaas e joy(25) tummbitere .
Ummini ndee eɓɓannde ko Prof. Iba Deer Caam, daartiyanke kadi meeɗnooɗo won’de jaagorgal he laamuuji Senegaal jawtuɗi.
Duttorɗe daartol Senegaal ene wayno kanum fof fawii tan ko he ko tuubakooɓe laamuuji koloñaal mbinndunoo. Te ene laaɓi hannde ɗeen ballifanɗe pawanooka he dow nuunɗal, ndeke ko heewi heen winndiraaka no goongɗiri. Nde tawnoo joom mum en njiɗnoo ko ubbude daartol goonga ngol e famɗin’de ɗum haa mbaawa waklittde hakkillaaji ɓiyɓe leydi Senegaal, mbele maa ɓe mbaaw saasnude njiimaandi maɓɓe he dow mum en, ɓe koɗna he hakkillaaji mum en yawde koye mum en e yawaade hanki mum en. Ɓe toowna neɗɗaagal maɓɓe e daartol maɓɓe mbele maa kalfaandi maɓɓe he dow mum en waaw jaalaade.
Tummbitte joy gadane ɗee pawaama he juuɗe hooreejo leydi o, Makki Sal, ñalnde Talaata 16/07/2019.
Eɗen ciftora mawɗo leydi o teeŋtiniino nafoore kimmugol ngoo ɗoo eɓɓo tuma nde o fiiletee ɗiɗaɓol Ñalnde 02/04/2019. “ Ene jeyaa he payndaale ngal ɗoo gollal,” o wiy kanko mawɗo leydi o, “ko mbele yo ngal won ngooroondi baylagol tippudi jaŋde nde. So en njannginat daartol Sarlmaañ (Charlemagne) en walla a woɗɓe kay njanngininen ngol ɗoo daartol he nder duɗe men gila he lesse-lese haa jaaɓi-haaɗtirdi. Hoto en njejjit wonnde maccungaagu e njiimaandi (koloñaal) fof fawanoo ko he yeddude daartol, neɗɗaagal, e pinal neɗɗo ɓaleejo.”
Tummbitte gadiiɗe muuleede ɗee njowitii ko he ado-daartol, ganni (ɓooymaa), mahtaade wertaango Senegaal hakkunde tuggude teemedannde sappo e goo haa heɓi teemedannde sappo e jeegom (xi-xvi )hare e tiiɗtin’gol laamu koloñaal 18 17 hah 1914 walla grew liggotonooɓe he laabi laana njoorndi (les cheninots) baɗnooɗi 1938 haa heewɓe mboomii heen.Tummbitte noogaas (20) keddiiɗe ɗee maa njaltu ɗo e 2024, fawaade e jaltigol tummbitte joy kala hitaande.
Profossoor Abubakri Musa Lam, kemityanke jeyaaɗo he nguun goomu winndiyankeeɓe, he nder yeewtere nde o waɗdunoo e RFI Fulfulde, o eeriima yimɓe ɓee nde coodata ɗeen defte ɓ taroo ɗum en. Sabu nafoore golle ɗee mbaawata feeñde ko huwtoraade ganndal nagl. O eeriima yimɓe ɓee kadi nde kirjinta laamu Senegaal, firde defte ɗee he ɗemɗe ngenndiije Senegaal, ko wayno Pulaar.


text:
Ñalnde 10 mee 2009, mooliiɓe artuɓe to Diiwaan Barakna mbinndii ɓataake feewde e laamu Muritani ngam hollitde ngonka mum en gila ngarti e leydi he. Ɓataake oo noon ko ɓataake caaktaaɗo, ko wiyetee « lettre ouverte ». Min pulanii on ɓataake o :
Ɓataake caaktaaɗo feewde e laamu e gollodiiɓe
Minen siifɓe ooɗoo ɓataake, yonaaɓe tuddule 24 moolinooɓe artiraaɓe to Brakna, e innde jokkondiral amen, e min kollita ardiiɓe leydi ndi kam e pelle ngenndiije e adunankooje, huunde e caɗeele min nguuri gila min ngarti e nokkuuji amen.
Ñalnde 10 mee 2009, mooliiɓe artuɓe to Diiwaan Barakna mbinndii ɓataake feewde e laamu Muritani ngam hollitde ngonka mum en gila ngarti e leydi he. Ɓataake oo noon ko ɓataake caaktaaɗo, ko wiyetee « lettre ouverte ». Min pulanii on ɓataake o :
Ɓataake caaktaaɗo feewde e laamu e gollodiiɓe
Minen siifɓe ooɗoo ɓataake, yonaaɓe tuddule 24 moolinooɓe artiraaɓe to Brakna, e innde jokkondiral amen, e min kollita ardiiɓe leydi ndi kam e pelle ngenndiije e adunankooje, huunde e caɗeele min nguuri gila min ngarti e nokkuuji amen.
Njillu ngu yiilirde jokkondiral amen waɗnoo e tuddule ɗe tuggi 2 haa 5 mee 2009, teskiima goodaangal caɗeele keewɗe ɗe yimɓe ɓe, famɗuɓe semmbe, nguuri. A min mbaawi limtude heen 6 :
1. Ŋakkeende kaɓirɗe : tullisaaji ɗi galleeji ɗi tuusaa ɗi ina ngoɗɗi huuɓnude soklaaji, nguleeki e keneeli e mborosaaji ɗo ngiwri fof naatat. Yanti heen ko ɓuri heewde e majji ko dappuɗi e nder yoga e tuddule.
Ɗum ɗoon noon ina luurondiri e nanondiral tattatal ngal laamu Senegaal e laamu Muritani e HCR ciifondiri e lewru noowammbar 2007, biynongal wonde baasuuji ɗi ina poti hesɗitineede balɗe 90 kala. Wonii hannde lebbi 13 e balɗe 22, won e artiraaɓe, yeru to Hudallaay, haa hannde ɗuhii ko e baasuuji keɓnoo gila ngarti.
Tuddule goɗɗe, ko wayi no Cengelel, Foonde Maayel e Njañnjaan ina ŋakkiraa haa hannde caaleeje e sennguuje katojinaaɗe ngam hunndude mahdi ɗuhorɗe mum en. To Seeno Kunaa, huunde e galleeji keɓi ko sennguuje 17, tawi potnoo heɓde ko 18. To Beylaan won galle keɓɗo sennguuje 11 fat.
2. Golle njuɓɓudi ANAIR nokkuyankoori ndi : e min cunii no feewi ko ngalu ngu ndiiɗoo njuɓɓudi halfinaa ngam wallitde artiraaɓe ɓe, alaa ko battini e nguurndam mum en hay batte.
Ina hatojinaa nde laamu ngu ummantoo ko yaaccii horde ndii njuɓɓudi ngam anndude to nguun ngalu naati. E nder ɗuum, e min kabra on wonde bitik mo ANAIR mahnoo to Foonde Maayel yanii e balɗe ɓennuɗe ɗe, huunde addonoore en sikkitaade moƴƴugol golle ɗe.
Yanti heen, jom en kaɓirɗe ɓe ANAIR gollondirta ɓe njaɓataa diisnondirde e naftortooɓe ɓe. Fawtii heen, jikku neɗɗo maɓɓe jooɗaniiɗo ɓe o, hono Saamori Mammadu Jallo, wallittaa nanondiral hakkunde artuɓe ɓe.
Gila o toɗɗaa alaa ko woni darnde makko so wonaa jiiɓde hakkunde artuɓe ɓe e laamu ngu. Alaa e sago o lomtinee ko ɓuri yaaccaade mbele jotondiral hakkunde amen e ANAIR ina moƴƴita.
3. Jaŋde : E ooɗoo fannu teeŋtuɗo, caɗeele mawɗe, duumiiɗe ina ngoodi, ko wayi no ŋakkeende jannginooɓe, ŋakkeende janngirɗe, leefgol tolno elewaaji puɗɗinooɗi jaŋde mum en to Senegaal, e Arab. Ɗum ɗoon addanii yoga e elewaaji jaŋde hakkundeere ruttaade to duɗe njanngatnoo to Senegaal.
4. Cellal : oo fannu fof kadi ɓuri leefde. Haa hannde alaa tuddunde jogii « suudu cellal » alaa ko haali poosto cellal. E min mberloo noddaango feewde yarlitiiɓe, haa arti e pelle ɗe ngonaa laamuyankooje (ONG), mbele ina paaboo ɓee yimɓe roofolɓe, ɓe njuɓɓina ga lappol safaara e ballondiral e jokkondiral amen ngal.
5. Ndiyam ceniɗam : ko famɗi fof, tuddule 20 e nder tuddule 24 gonɗe e Brakna ɗe ina ngondi e caɗeele ndiyam. Cengelel, Foonde Maayel e Beylaan, haa hannde njarata ko maayo, kam fof e soomde mborosaaji keewɗi.
Wuro Jañnja, ngo kiloomeeteruuji 20 ɓilii hakkunde mum e maayo, ƴoogoytunoo ko Saabu Alla. Ko Intersos tottunoo ɓe saretaaji tati bamɗi, hay ɗum ne ina heewnoo caɗeele. (kilooji 7 ina ɓilii ɗoon tee ma ɗi tacca tule ceene 3 nde ɗi njettoo fooraas o!).
E ooɗoo sahaa saretaaji tati ɗii fof ko bonɗi, ɗum noon ɗomka ina dooki wuro ngo e nguuɗoo ceeɗu ngulngu. Maa yimɓe njaawa e maɓɓe no feewi hoto ɓe kalkaade.
Ko tufnde wootere woodi to Hudallaay ngam yarnude 1470 fittaandu gonɗi e nder 400 fooyre, tawi noon nanondiral tattatiwal ngal wiynoo ko eɓɓunoo ko fooraas jarnoowo 1000 neɗɗo.
6. luure jeyi leydi : Ɗee luure ko duumiiɗe hay so tawii podooje ñawndude ɗe ina ndokkee sahaa e sahaa fof. Deeƴre e jam hakkunde yimɓe hoɗɓe e ɗii nokkuuji, jiiduɓe to bannge ƴiiƴam e daartol, fawii ko e ñawndugol ɗee luure jeyi leydi. E min teskii, tee e min cunii heen, luure ɗe keewi jolde ko hakkunde artuɓe ɓe e hoɗdiiɓe mum en Wiiɗnde Ñaawoore, Weendu Edi, Kaaƴel Abuu, Weendu Mbabba, Wuro Aamadu Hawwaa, Murtogal e Buur.
Darnde biyeteeɗo Yahyaa wul Mkaytiir, kalfinaaɗo jofle e nder ANAIR, alaa ko ɓeydi so wonaa tooke sibu makko daraade e jiiɓde hakkunde artuɓe ɓe e hoɗdiiɓe mum en, o haala ɗo huunde, o haaloya goɗɗum to. Yeru mum ko to Kaaƴel Abuu, Murtogal, Hamdallaay e Foonde Maayel. Ɗo Mbuur ɗo, yimɓe fof kaalata ko haala leydi ngonndi hakkunde wuro e cahe, ndokkaani ndi.
E min njaakorii ma on njuurnito no moƴƴi ɓataake amen o, njaɓon mo. Koofnaali amen ɓurɗi teddude.
Cargol :
– Yonaaɓe tuddule
– Wali Brakna
– Haakemaaji
– Meeruuji
– HCR
– ANAIR
– Intersos
Siifi ɓataake o ko :
1. Abdullaay Haadii Jallo : Cengelel
2. Umar Aamadu Soh : Gural
3. Aamadu Siidi arɗo : Kaaƴel Abuu
4. Usmaan Saajo Jah : Murtogal
5. Haaruuna Saydu Bah : Hudallaay
6. Abdullaay Sammba Soh : Boyngel Cile
7. Abuu Soh : Beelel Uurngel
8. Abdullaay Aamadu Soh : Foonde Maayel
9. Muusaa Buubu Loom : Weendu Edi
10 Abdarahmaan Sih : Wiiɗnde Ñaawoore
11. Aamadu Jaw : Beylaan
12. Miikaa Sammba Saajo : Feruga
13. Maamuudu Aamadu Jallo : Buur
14. Eli Faatim : Beelel Koyle
15. Maalik Sammbayel Soh : Weendu Mbabba
16. Aamadu Aliu Bah : Hamdallaay
17. Abdullaay Aamadu Bah : Jañnja
18. Abdullaay Mbaare : Seeno Kunaa
19. Haamiidu Mbaylaandi : Wuro Aamadu Hawwaa
20. Mammadu Abdul Soh : Hudallaay
21. Haaruuna Ngusa Soh : Boyngel Cile
22. Mammadu Buubu Jeŋ : Weendu Edi
23. Huseynu Jaw : Beylaan
24. Saada Sammba Jah : Murtogal
25. Aamadu Sammba Bah : Hamdallaay
26. Abdul Naako Soh : Bahbahɓe
Ɓoggee, ñalnde 10 mee 2009
Jah Saada / Dia.sada@ymail.com


text:
Si en wowlii fii wiɗtooji Licence, Master e PhD ka ɗemngal Fulfulde, ko adotoo arude e miijo men, ko wiɗtooji ɗi Cate Ɗemɗe e Ɗemɗiyaŋkaagal (Department of Languages and Linguistics) waɗata ka jaaɓi-haaɗtirɗe (duɗe mawɗe) fii ɗemngal Fulfulde ngal ; ɗum ko wano wiɗto ngo Libinaajo hino wi’ee Bashir Abubaira ndaarti ka jaaɓi-haaɗtirde Mohammed V Rabat, Laamateeri Marok, ñalnde 24 Ibriilu / Seeɗto yawtunde, o heɓiri ngon wiɗto meetelol (piilkol) Doktoraa. Wiɗto ngon no yeewta fii battingol ɗemngal Aarabu ngal e ɗemngal Fulfulde ngal ; teŋtinii Pulaar ngal Senegaal.
Hiɗen ngaandi kadi Duɗal Wiɗtooji Afrik (Institut de recherches et d’études africaines), ngal Jaaɓi-haɗtirde Keer (Misra) ndaartinii wiɗtooji Master e Doktoraa ko faati e Fulfulde ; ɗum ko wano Dr. Aadel Usmaan Imam Ayat, heɓuɗo meetelol PhD ngal ɗuɗal, maa Hiba Muhammad Ali, heɓuɗo meetelol Master fahin e ngal ɗuɗal, wonɗo hebilude fewndo ɗoo wiɗto mun fii Doktoraa ko faati e Fulfulde.
Sugu ɗiin wiɗtooji jaaɓi-haaɗtirɗe yowitiiɗi e Fulfulde hino woodi ko lannataa, e baŋnge ɗen fof, e duɗe mawɗe ɗen fof kadi.
Ndee winndannde ɗoo, wanaa fii sugu ɗiin wiɗtooji woni e wowlude, sabu ko no mi holliniri non ka hunorde, ɗiin wiɗtooji hino woodi ɓaŋ-woo baŋ.
[irp posts= »4915″ name= »Fulfulde ko ɗemngal wuurngal kaa ko maayngal? »]
Yeewtere nden ɗoo ko fii wiɗtooji Licence, Master, PhD winndiraaɗi e ɗemngal Fulfulde, wanaa winndiraaɗi e ɗemɗe goo, hay si tawii non ko fii Fulfulde ɗi yeewtata.
Ɗoo ko ɗemngal Fulfulde wonɗen ɗaɓɓitude, annden fotde mbawdi (dabare) maggal e ronndagol gannde ɗen, tawde non ɗemɗe afriknaaje keewɗe meeɗii ngon ɗon humpito (experience). Ko ɗum gaseten ƴellitaade e winndannde Don Osborn yowi ka blog mun, tiitoraande: « Dissertations written in African languages ». Himo etii e ndeer nden winndannde makko himmunde, weeɓitugol wiɗtooji jaaɓi-haaɗtirɗe winndiraaɗi ɗemɗe afriknaaje ɗen.
Ko nde mi hawrunoo e nden winndannde, mi rewi e mayre mi roŋki yi’ude ton wiɗto jaaɓi-haaɗtirde waɗaango e ɗemngal Fulfulde, wanani lam ŋalaw (kaawee) !
Mi fiɓi ka ɓernde am wonde fii Fulfulde jaŋtaaka e ndee winndannde wiɗtooji, ɗum hollaali waaseedee wiɗtooji Licence, Master, e PhD ka ɗemngal Fulfulde.
Ko ɗum addi haa mi luggini wiɗto, mi wiɗii mi ɗaɓɓiti mi tefi (haa jooni miɗo tefude), haa no mi yaltiniri non winndannde huuɓunde ɗemɗe afriknaaje waɗiraaɗe wiɗtooji jaaɓi-haaɗtirɗe ɗiin, mi yaltini-nde ka jaaynde aarabre « Qiraat African », yaltunde : yunaayiru / siilo 2018, tiitoraande : Wiɗtooji Jaaɓi-haaɗtirɗe ɗiin ka ɗemɗe Afriknaaje (University Academic Written in African languages).
E ndeer nden winndannde, mi ɓaŋnginno wonde wiɗtooji Licence e Master e ɗemngal Pular/Fulfulde heɓino leydi Gine fewndo laamu murtital / filñitaare (rewolisiyon) ka tippudi Institut Polytechnique, jaaɓi-haaɗtirde Gamal Abdel Nasser (IPGAN).
[irp posts= »1696″ name= »Goɗɗo lamndii: ko winndantaa e Fulfulde ? »]
Ko Moodi Umar Otris adii-mi humpitude ɗu’um, ɓe holli non ɓe : « anndaa si ɗin memoirji no weli heɓude maa si ɗi bonaali ».
Fii ɓurtugol fellitude, mi ɓurtuno tefude lamndoo, wiɗtoo ɗaɓɓitira nano e ñaamo. E ndeer heen hawru-mi e wiɗtooji adinooɓe lam, wano wiɗto Mamadou Saliou Diallo caakitiraango ka jaaynde ACALAN e ndee tiitoonde : « Langue et Education en Guinée », toŋngoode 2, yaltunde desaambur / bowte 2017. Moodi Mamadou ɓaŋnginno e ngon wiɗto makko wonde fewndo laamu murtital Seeku Tuuree, laamu Gine ngun etino fii ɗemɗe ngenndiije ɗen no ngonira « ɗemɗe gannde e karallaagal », ɗum woni sabu haa ɗemɗe suɓanooɗe ɗen jeeɗiɗi (pular na jeyaa e majje) naatude ka duɗe mawɗe, ɗe waɗtaa janngireede jannginiree e fannu kala. Ɓa waɗɗini e kala taalibaajo ndaartoowo, huutorgol kelme gannde e karallaagal ɗen ka wiɗto makko, o firta ɗum e ɗemɗe ngenndiije ɗen.
Ko e ndeer ɗum woni ko kippunooɓe fii ɗemngal pular ngal waawunoo tafude kelmeendi ɓaarordi (terminology) gannde.
Ɗeen pehe laamu Gine ngun fewndo ontuma haaɗaano ɗon, sabu heɓino taaruɓe meetelli e innde ɗiin wiɗtooji Licence e Mater winndiraaɗi e ɗemɗe ngenndiije ɗeen, ɓe innitiri ngol meetelol (piilkol) « Diplôme de Culture Révolutionnaire ».
Tippude e ɗum, hiɗen felliŋŋtina wonde wiɗtooji Licence e Master heɓike e Pular/Fulfulde immorde ka jaaɓi-haaɗtirde Gamal Abdel Nasser Gine Konaakiri. Heddike si tawii hiɗi heɓoo fewndo hannde, sabu –wano Moodi Umar holliri non- : « iniwersitee Gine on anndiraaka marugol binndanɗe moƴƴol wano waylitugol ɗe e noone elektoronik ».
Yeewtere nden ɗoo ko fii wiɗtooji Licence, Master, PhD winndiraaɗi e ɗemngal Fulfulde, wanaa winndiraaɗi e ɗemɗe goo, hay si tawii non ko fii Fulfulde ɗi yeewtata.
Hawnaaki hara leyɗe goo kadi waɗii sugu ko Gine kon, ndaartingol wiɗtooji Licence e Master ka ɗemngal Fulfulde. Fow e mun, men humpitaaki taho yawti ko heɓinoo kon Gine.
Lutta non fii wiɗtooji Doktoraa ɗin ka Fulfulde. Ɗon non men heɓaali ko laaɓi ; sabu woɗɓe humpitii lam wonde « ɗum no heɓora Najeeria », mi tefii ko juuti, kono mi heɓaali ko laaɓi.
[irp posts= »5230″ name= »Caɗeele saaktugol defte ɗen ka ɗemɗe Afriknaaje »]
Miɗo ɓuri e tamƴinaade hara ɗiin wiɗtooji PhD e Fulfulde na woodi ton to Najeeria, sabu Najeeria –tippude e wiɗto am ngon ka jaaynde Qiraat African – hino jeyaa e adiiɓe ndaartinnde wiɗtooji jaaɓi-haaɗtirɗe e ɗemɗe afrik ɗen ; ɗum non ka jaaɓi-haaɗtirde Obafewmi Awolowo, nokku ka wiɗto Master ndaartinaa e Yoruba gila hitaande 1980, Doktoraa on ndaartinaa duuɓi sappo ɓaawo mun (1990) e jaaɓi-haaɗtirde wootere nden.
Haawnaaki hara sugu ɗiin wiɗtooji na woodi ka Hawsaŋkoore maa ka Fulfulde. Kono hino hatonjini e tefugol lamndoo haa fellita.
Ko mi fottuno e yumma Salamatou Sow Rabat hitaande 2017, mi lamndino ɓe si ɓe humpitii fii wiɗtooji PhD e Fulfulde ka duɗe mawɗe Najeeriya ? Ɓe wi’anno, tuma kala ɓe nodditayɓe fii tawtoreede e ndaarto sugu ɗiin wiɗtooji Najeeriya ton, kono Geno On Newnaali ɓe tawdee taho. Heddike non si tawii ko fii wiɗtooji yowitiiɗi e Fulfulde ? walla ko wiɗtooji winndiraaɗi e Fulfulde ?
Fow e mun, haa fewndo ka mi walliŋta ɗon ngol binndol, mi heɓaali huunde laaɓunde ko faati e wiɗtooji Doktoraa e ɗemngal Fulfulde.
Bote ɗum ?
Bela (gasa) goɗɗo lamndoo fii bote / nafa himmirgol wiɗtooji jaaɓi-haaɗtirɗe e ɗemngal Fulfulde ?
Ka jaabagol, hiɗen wi’a ko tawde ɗemngal Fulfulde ngal ko jeyaangal e ɗemɗe wuurɗe ɗen ndeer ndee winndere. Ɗum holli wonde hino gasa ka yeewten fii maggal e baŋnge akademi.
So ɗum ɓennii / yawtii, en anndiŋtinay kadi wonde ɗemngal woo ɗemngal si ɓamtoto, ko maa ngal heɓa geɓal e baŋnge ɗen fof ; teŋtinii non ɓaŋngal binndol e jaŋnde. Ko ɗum waɗi so tawii ɗemɗe ɓamtiiɗe ɗen fof etoto heɓude ko ɗuuɗi e ngal baŋngal binndol e jaŋnde ndeer fannuuji ɗiin fof, woɗɓe etoo firtude gannde goo ka ɗemngal maɓɓe fii no ngal heɓira geɓal e ɗen gannde..
Najeeriya no jeyaa e adiiɓe ndaartinnde wiɗtooji jaaɓi-haaɗtirɗe e ɗemɗe afrik ɗen ; ɗum non ka jaaɓi-haaɗtirde Obafewmi Awolowo, nokku ka wiɗto Master ndaartinaa e Yoruba gila hitaande 1980, Doktoraa on ndaartinaa duuɓi sappo ɓaawo mun (1990)
ko ɗum so tawii hiɗen etoo finndingol jamaa on e ndee toɓɓere himmunde, humondirnde e ɓamtal ɗemngal Fulfulde ngal telemma (hedde) ka jaŋnde toowunde.
Timmoode
Miɗo timminira ndee winndannde nodditugol kala yarlitaniiɓe ɗemngal Fulfulde ngal nokku kala, etagol gelondira fahmondira, wona e huunde wootere fii ɓamtugol ɗemngal ngal, woɗtitoo golle feere-feere, gera no golle ɗeen fof fewtira seŋngo wooto.
Ɗum non eto-ɗen ɗaɓɓitugol ɗiin wiɗtooji jaaɓi-haaɗtirɗe waɗaaɗi e Fulfulde fewndo Seeku Tuuree ndeer lesdi Gine, etoo kadi humpitoo so tawii sugu majji na woodi e jaaɓi-haaɗtirɗe goo, ngam mofta-ɗi denndaangal / kala, ndaara feere no suutira kelmeendi huutoraandi e ɗiin wiɗtooji, waɗta ɗum kelmeendi ɓaarordi (terminolooji) wallitorndi e baŋnge wiɗto.
Fahin hino haani rerɗingol semmbina sugu ɗeen eɓɓooje ka duɗe mawɗe, suusina almuuɓe ɓeen winndugol wiɗtooji maɓɓe ɗiin ka ɗemɗe ngenndiije, ɗowtita-ɓe wallitoo-ɓe no ɗum laatora e hoore neweende.
Etagol kadi rerɗina jaaɓi-haatirɗe ɗiin ka dunnde me’en Afrik no ɓe newinira jaɓugol wiɗtooji almuuɓe ɓeen ka ɗemɗe ngenndiije so tawii ɗi timminii shartiiji wiɗto ɗiin.
[irp posts= »5283″ name= »Ɗemngal so jogorii maayde, njanngirtee ko ɗemngal jananal »]
En shikkitaaki wonde Fulfulde hino jeyaa e ɗeen ɗemɗe Afriknaaje timmiraaɗe sharti wiɗto, tawde ko ngal ɗemngal wuurgal, townayngal gannde ɗeen gila ka tawi Fulfulde ko ɗemngal ngal pelle-inɗe, jooporɗe kala huunde.
E ngoya senngo, ngannden wonde miijo waylugol wiɗtooji ka ɗemɗe men afriknaaje, ko e men kippuɓe fii ɓamtal majje ngal woni ko iwrata. Heewaa ka jaaɓi-haaɗitirde afrik ɗoo rerɗiŋta sugu ɗin miijooji ; ko woni tun hiɓe jaɓa eɓɓoore mu’m si iwrii e daraniiɓe ɗemɗe afriknaaje ɗen.
Mi yettii.
Kuɗol: Tafsir Balde
Mo Misiide Ɓamtaare
Ruttorɗe :
Balde, Mamadou Tafsir. (2018). University Academic Papers in African Languages: an observation and follow-up: Qiraat African Magazine, issue #35 (pp. 86 – 95).
Diallo, Mamadou Saliou. Langue et Education en Guinée. ACALAN, numéro: 2, Decembre 2017.
Don, Osbor (2017). Dissertations written in African languages (blog), avaible online at: http://niamey.blogspot.com/2017/04/dissertations-written-in-african.html


text:
Hoto paayee ! Wiyaa ko ina waawi waɗa, wonaa huunde siirnde : sikkannde majjum ina tolnoo e gootel nder 45 000 walla nii, e wiyde annduɓe NASA, e gootel nder 250 000 ; ɗum ɗoon ko tuugaade e hiisa mo ɓe mbaɗi.
Kaaɗoo haala fuɗɗii ko e hitaande 2004. Ko annduɓe to duɗal jaaɓi haaɗtirde Pise, ɓe alaa ko toppitii so wonaa reende geɗe baawɗe buɓɓondirde e leydi, teskinoo wonde won haayre yiytaa ina waawi maa rew saraaji leydi men ndi ñalnde 13 abriil 2029, hade mum sokkondirde e mum duuɓi jeeɗiɗi caggal ɗuum, woni e hitaande 2036.
Hoto paayee ! Wiyaa ko ina waawi waɗa, wonaa huunde siirnde : sikkannde majjum ina tolnoo e gootel nder 45 000 walla nii, e wiyde annduɓe NASA, e gootel nder 250 000 ; ɗum ɗoon ko tuugaade e hiisa mo ɓe mbaɗi.
Kaaɗoo haala fuɗɗii ko e hitaande 2004. Ko annduɓe to duɗal jaaɓi haaɗtirde Pise, ɓe alaa ko toppitii so wonaa reende geɗe baawɗe buɓɓondirde e leydi, teskinoo wonde won haayre yiytaa ina waawi maa rew saraaji leydi men ndi ñalnde 13 abriil 2029, hade mum sokkondirde e mum duuɓi jeeɗiɗi caggal ɗuum, woni e hitaande 2036.
Hawrata ko e aljumaa : oɗon nganndi kam ɗum wonaa ko fepindaa ! Ndeen haayre inniraa ko «2004 NM4»
Yiyti nde ko Roy Tucker gonɗo to ƴeewirde wootere ina to Tucson, Arisona, Amerik. Ngam ruppaade hoddiro, annduɓe innitiri nde « Apophis » (Apofis), innde seekaande e ‘Apep’, hono ‘Pirtoowo’ woni innde gooto e allaaji Ejiptenaaɓe ɓooyɓe.
So Alla, laawol Apophis e hitaande 2029, ina woɗɗi en seeɗa : ɗuum ina foti deeƴnude ɓerɗe ; kono ɗuum dey haɗataa wonde eɗum waawi laataade : fof fawii ko e baylagol tiindo Apofis. Ɗum noon, annduɓe ɓe mbiyi « ina ŋata, ŋatataa fof, woɗɗinde koyngal mum ɓuri ».
- Hol feere majjum ?
Ina jeyaa e palaŋuuji NASA neldude, e hitaande 2013, laanel potngel joɗɗinoyde « jaabotoongel rajo » dow Apofis, mbele yimɓe ina mbaawa anndude ko siiri tolno maggel, e sahaa kala, e nder kammu he.
So tawaama haa hannde siiraani, heewɓe ina miijoo yo nde bommbe ; kono ɗuum wonaa feere moƴƴere sibu so nde fusii, ko ndeen kadi ɓuri hulɓinaade.
Kono nde tawnoo ganndal suuɗaaki ko ko wirnii tan, annduɓe NASA wiyeteeɓe Edward Lu e Stanley Love, kollitii feere mum en, nde alanaa en tanaa, tawa kadi ina hisma Apofis, woppa ɗum, jokka e haaju mum … : ɗum woni neldude takko (sara) Apofis laanel weeyo tokosel, ngel ɓuraani kabin Apollo mawnude, tawa marsinta ɗum ko semmbe ummiiɗo e naange : fooɗo hakkunde maggel e Apofis, maa selnu Apofis laawol mum, waasa naatde e bolol gaddantunoongol ɗum buɓɓondirde e leydi.
Peeje goɗɗe ina miijaa ko wayi no huccinde e mayre daarorɗe mbele semmbe cereeli naange ina ngulna nde, nde sela bolol bonngol e men ngol. Peeje ɗee kala ina ɗaɓɓi ganndugol timmungol nokku haayre nde e kala sahaa.
- So pelɓondiral waɗii
Batte pelɓondiral hakkunde haayre nde 320 meeteer njaajeendi e leydi ina kulɓinii : semmbe majjum (teddeendi haayre nde ko miliyoŋaaji 20 ton) ina yerondira, ko famɗi fof e 875 megaaton (875 miliyoŋ ton), woni laabi 58 000 bommbo mo Aemrik werlinoo e Hiroshima. Geɗe ɗiɗi ina mbaawi kewde : maa wonii Apofis (Apophis) yanii e njoorndi walla e geec. So o yanii e njoorndi, kalitgol buɓɓannde nde ina waawi waɗtude leydi potndi e Espaañ maa Farayse mawnugol, karawal. So o yanii e Geec, bonannde ndee kadi, ko jaasi fof maa fot e ndeya.
Bookara Aamadu Bah
Ƴoogirde www.slate.fr


text:
Ko ñalnde talaata 29 marse 2016 wonnoo, to Washington, leydi Amerik. Tee o heɓi njeenaari ndii ko e juuɗe John Kerry hono Kuuɓal Dental Dowlaaji Amerik. Njeenaari ndii ko njeenaari ndokketeendi Debbo Cuusɗo, mo Departemaa Detaa (Ministeer geɗe caggal leydi) Dowla Amerik rokkata hitaande kala rewɓe aduna oo ɓe darnde mum en teskini e nder hare jooltugol jojjanɗe aadee e nder leyɗe mum en.
Ko ñalnde talaata 29 marse 2016 wonnoo, to Washington, leydi Amerik. Tee o heɓi njeenaari ndii ko e juuɗe John Kerry hono Kuuɓal Dental Dowlaaji Amerik. Njeenaari ndii ko njeenaari ndokketeendi Debbo Cuusɗo, mo Departemaa Detaa (Ministeer geɗe caggal leydi) Dowla Amerik rokkata hitaande kala rewɓe aduna oo ɓe darnde mum en teskini e nder hare jooltugol jojjanɗe aadee e nder leyɗe mum en.
Ko ñalnde talaata 29 marse 2016 wonnoo, to Washington, leydi Amerik. Tee ko e juuɗe John Kerry hono Kuuɓal Dowla Amerik. Njeenaari ndii ko njeenaari hakkunde leyɗe wonande Debbo Cuusɗo, mo Departemaa Detaa (Ministeer geɗe caggal leydi) Dowla Amerik rokkata hitaande kala rewɓe aduna oo ɓe darnde mum en teskini e nder hare jooltugol jojjanɗe aadee e nder leyɗe mum en.
Njeenaari ndii fuɗɗii rokkeede ko e hitaande 2007. Ko Kuuɓal Dowla ndeen ngal, hono Condoleezza Rice sosnoo ndi. Ndi waɗanaa ko rewɓe winndere ndee waɗɓe ko teskini, ko ɗaɓɓi cuusal, yarlitaniiɓe banndum en, haa teeŋti noon daraniiɓe hakkeeji rewɓe.
Rewɓe 13 woɗɓe keɓii njeenaari ndii hikka.
FƁ


text:
Hol ko tonngi ɗemngal Fulfulde?
A jaaraama foti moodibaajo mawɗo, Ceerrno Tafsir Balde, e ɗii miijooji maa kelɗuɗi. Miɗo anndi aɗa woowi hirjin’de ɓiyɓe Fulɓe ɓen, no ɓe waɗtiranta hakkillaaji maɓɓe he ɗii piiji. Ɗum woni huwtoraade ɗemngal men ngal kala ɗo heɓuɗen fartaŋŋe (opportunity)kadi hirjinen sukaaɓe ben yiɗude ngal e suusude golloraade ngal. Miɗo anndi jaaɓihaaɗtirdeeji ɗin ka Senegaal e ɓe okkaa yamiroore si almuɗɓe ɓen faalaama e ɓe waawi huwtoraade ɗemɗe maɓɓe neeniije ɗe fi winndugol Master. Kono mi annda so won winndooɓe ka Pulaar. Eɗen anndi ko fulɓe tun woni ka duɗe jaaɓi haaɗtirde Senegaal, almuuɓe ɓen e moodibaaɓe fu ko kamɓe. Kono ɓe alaa e gollirde ɗemngal maɓɓe ngal fes. Ko so Wolofaaɓe ɓee fuɗɗike winndude enen kadi wonen e sonkude.
Mi holluno ka wiɗto am jaŋtaago ɗoo, wonde ka duɗal-mawngal ngal Obafemi Awolowo Najeeriya woni ko daranii ɗemngal Yoruba ngal haa ka waɗtaa winndireede wiɗtooji Master e Doktoraa gila hitaande 1980 fewndo ko ndaarto arano waɗanaa wiɗto Master e ngal duɗal-mawngal, duuɓi sappo ɓaawo mu’un -e maanaa hitaande 1990- taalibaajo goo kadi ndaartuno wiɗto makko PhD e ngal duɗal Obafemi Awolowo winndiraango ɗemngal Yoruba. Ɗum haaɗaali fewndo ontuma, sabu hino woodi haa fewndo ɗoo wonɓe waɗde wiɗtooji mu’un e ngal duɗal-mawngal hara ko e Yoruba winndiraa.
Mi holli kadi wonde duɗe-mawɗe goo –wano jaaɓi-haaɗtirde nden Egerton (Egerton University) Kenya udditii laawol fii heɓugol Doktoraa e Falsafa (philosophia) ka ɗemngal Swahili.. haa no mi rewtiri Ecopii ka ɗemngal Amhariya ngal jogii nokkuure mawnde ka jaaɓi-haaɗtirde Addis Ababa, sabu himmirgol wiɗtooji Master e Doktoraa ka ɗemngal Amhariya…
Ko goonga, koo ko jaŋtaa dow ɗoo fof ko eɓɓooje duɗe-mawɗe ɗen, kono (id…
View original post 266 more words


text:
5
1Nde Yeesu yi'i yimɓe ɗuuɗɓe e kawrita, o ƴeenti dow vaamnde, o jooɗii. Almaajiri'en boo ngari to ma'ako.
Barkaa ngoongaha
(Luka 6.20-23)
2Sey o fuɗɗi wa'ajingo ɓe, o vi'i :
3— Barkaa laatanto ɓeen annduɓe no tampuɓe yeeso Allah,
gam kamɓe ndonata Laamu ma'ako.
4Barkaa laatanto voyooɓe,
gam Allah no de'itiney ɓerɗe maɓɓe.
5Barkaa laatanto leestinɓe ko'e mu''en,
gam Allah no hokkey ɓe lesdi ndi o waɗani ɓe alkawal.
6Barkaa laatanto nanooɓe veelo e ɗomka waɗgo aadilaaku,
gam Allah no haarney ɓe.
7Barkaa laatanto yurmeteeɓe yimɓe,
gam Allah no yurmoto ɓe.
8Barkaa laatanto laaɓa ɓerɗe'en,
gam ɓe ngi'ey Allah.
9Barkaa laatanto fotnooɓe yimɓe,
gam ɓe noddirte ɓiɓɓe Allah !
10Barkaa laatanto ɓeen torraaɓe gam huugo goonga,
sabu ɓe ndonii laamu Allah.
11Barkaa laatanto on to yimɓe kuɗii on, torrii on, kaadii on kaadooje kalluɗe gam am. 12Nanee belɗum, ngamee, sabu laada ɗuuɗka e reenti on toon dow, gam noon ɓe torrirnoo annabo'en aartuɓe on.
Lamɗam e jayngol
(Markus 9.50 ; Luka 14.34-35)
13— Onon ngoni lamɗam duuniyaaru. Ammaa to ndakam ma'ajam ittake, noye ɗam vo'inirtee ? Ɗam nafataa koo ɗume ! Sey nii ɗam rufee tan, yimɓe njaaɓa ɗam.
14Onon ngoni jayngol duuniyaaru. Ay, si'ire nyiɓaande dow ƴoolde suuɗataako. 15Fitila huɓɓataake ka hippiree tummude, sey nii ka resee dow jo'inirde fitilaaji, gam ka yaynanoo yimɓe wonɓe nder wuro fuu. 16Noon haani jayngol mooɗon yaynira yeeso yimɓe, faa ɓe ngi'a kuuɗe booɗɗe ɗe kuwoton, ɓe teddina *Baabiraawo mooɗon gonɗo toon dow asama.
Ekkitinol Yeesu dow Tawreeta
17— To' on nyum mi warii fiirtugo dookaaji binndaaɗi nder *Tawreeta e defte annabo'en. Mi waraay gam fiirtugo ɗi, ammaa mi warii gam hebbitgo ɗi. 18Emi vi'a on goonga : to faa dow e lees re'aay fuu, koo toɓɓel e diidel ɓurngel famɗugo ittataake nder Tawreeta, sey to ɗum fuu ɗum heevii. 19Gam ma'ajum, koo moye huulti dooka ɓurka famɗugo nder ɗi'i dookaaji, o ekkitini woɓɓe waɗgo noon, kanko laatotoo ɓurɗo famɗugo nder *laamu Allah. Ammaa koo moye jogii ko dookaaji ɗiin mbi'i, o ekkitini woɓɓe waɗgo noon, kanko laatotoo mawɗo nder laamu Allah. 20Emi vi'a on : to aadilaaku mooɗon ɓuraay ngu *moodiɓɓe Tawreeta e *Fariisa'en, on nattataa nder laamu Allah sam.
Ekkitinol dow huunƴere
21— On nanii ko ɗum vi'inoo maamiraaɓe meeɗen : « To' neɗɗo waɗ war-hoore. Baɗɗo war-hoore fuu no sernante. »#5.21 Burtaaki 20.13 22Ammaa miin, emi vi'a on : kuunƴanɗo banndum fuu, fotii sernaneego. Kuɗɗo banndum fuu, vi'i mo : « Mehereejo » fotii darneego yeeso cernoowo ɓurɗo mawnugo. Biiɗo banndum : « Bemmbo » boo, fotii nattineego yiite jahannama. 23Gam ma'ajum, to a waddii sadaka maaɗa yeeso Allah dow sakkirde, ndeen kiimtiɗaa e woodi ciya potal hakkunde maaɗa e bannda, 24sey ndesaa sadaka maaɗa tawo, njahaa nja'afootiroyaa e bannda, ndeen mbittoya cakkaa sadaka maaɗa.
25To goɗɗo wullake ma, yawɗa siryootir e ma'ako ila on njottaaki to cernoowo. To naa noon, o yaharete to cernoowo, cernoowo boo waɗ maa nder juuɗe poliis, ɓe omndu maa nder kaso. 26Emi vi'i maa goonga : a vurtataako toon sam, sey to a biyake ko pe''aneɗaa fuu.
Ekkitinol dow njeenu
27— On nanii ko vi'ano : « Ta'a waɗ njeenu ! »#5.27 Burtaaki 20.14 ; Tokkitaaki Tawreeta 5.18 28Ammaa miin emi vi'a on : daarɗo debbo e daarɗe suuno fuu, o waɗii njeenu nder ɓernde ma'ako. 29Gam ma'ajum, to yitere maaɗa nde nyaamo waɗey maa e waɗgo hakke, ɗoof nde, fer to woɗɗi ! Igga cooyaa jokko wo'oto nder ɓanndu maaɗa e nattidaa e jokkule ɓanndu maaɗa fuu nder yiite *jahannama. 30To junngo maaɗa nyaamo waɗey maa e waɗgo hakke, tay ngo, fer to woɗɗi. Igga cooyaa jokko wo'oto nder ɓanndu maaɗa e nattidaa e jokkule ɓanndu maaɗa fuu nder yiite jahannama.
Ekkitinol dow ceergal
(Matta 19.9 ; Markus 10.11-12 ; Luka 16.18)
31— Ɗum vi'anooma boo : « Ceerɗo debbo muuɗum fuu, sey hokka mo ɗereewol ceergal. »#5.31 Tokkitaaki Tawreeta 24.1-4 32Ammaa miin emi vi'a on : ceerɗo debbo muuɗum to naa nder njeenu nanngi mo, waɗii mo nder njeenu. Kooviiɗo ceeraaɗo boo waɗii njeenu.
Ekkitinol dow hunayeere
33— On nanii ko maamiraaɓe meeɗen mbi'ano : « Ta'a huno dow fewre, ammaa hebbin alkawal ngal mbaɗɗaa yeeso Jawmiraawo. »#5.33 Lewinkoo'en 19.12 ; Limle 30.3 ; Tokkitaaki Tawreeta 23.21 34Ammaa miin, emi vi'a on : to' on kuno sam. To' on kunoro asama, gam ɗum jooɗorde Allah, 35koo lesdi, gam ɗum jaaɓruɗum kosɗe ma'ako, koo *Urusaliima, gam ɗum si'ire Laamiiɗo mawɗo. 36Ta'a hunoro koo laasol hoore maaɗa, gam a waawataa raningo ngol koo ɓalingo ngol. 37E haani bolle mooɗon laatoo « ee » koo « a'aa », ɗum heƴii. To ɗum ɓurii ɗoon, ɗum ivii gada e *Ceyɗaan.
Ekkitinol dow mba'ataari
(Luka 6.29-30)
38— On nanii ɗum vi'anooma : « Yitere biyoree yitere, nyiinde biyoree nyiinde. »#5.38 Burtaaki 21.24 ; Lewinkoo'en 24.20 ; Tokkitaaki Tawreeta 19.21 39Ammaa miin, emi vi'a on : to' on mba'ato baɗanɗo on ko halli. To goɗɗo menngake ma haɓawo nyaamo, hokku mo nano maa o menngo. 40To goɗɗo yaharii ma yeeso ceri'a gam te'etu maa toggoore, wooran mo faa e ngapaleewol maaɗa boo. 41To goɗɗo doolii ma roondanaago ɗum donngal yahago kiloomeetir go'otel, roondana mo ngal faa yahago kiloomeetirji ɗiɗi. 42Hokku toriiɗo ma. To goɗɗo ƴamii ma nyamaande, ta'a haɗ mo.
Ekkitinol dow yiɗgo wanywanyɓe
(Luka 6.27-28,32-36)
43— On nanii ɗum vi'anooma : « Ngiɗee banndiraaɓe mooɗon, nganyee wanyɓe on. » 44Ammaa miin emi vi'a on : ngiɗee wanywanyɓe mooɗon, ndo'anee torreyɓe on. 45To on mbaɗii noon, on laatoto ɓiɓɓe *Baabiraawo mooɗon gonɗo dow asama, puɗneyɗo naange muuɗum dow vooɗɓe e halluɓe, toɓneyɗo iyoonde dow aadali'en e ɓe ngalaa aadilaaku. 46To yiɗɓe on tan ngiɗɗon, kaye laada keɓoton ? Koo *jaɓooɓe janngal maa e ngiɗi yiɗɓe ɗum'en ! 47To banndiraaɓe mooɗon tan kinnoton, goɗɗum geetum mbaɗɗon naa ? Ay koo heeferɓe maa noon mbaɗata ! 48Onon, laatee on timmuɓe kama no Baabiraawo mooɗon gonɗo toon dow asama laatorii timmuɗo.


text:
Home -- Fulfulde -- Perform a PLAY -- 048 (Small man – big cheat)
48. Paykun tosokun – janfotookun fota
(Hito jamaa on)
Zaakaru : "Woɗɗitee. Accee mi feýýa!"
Gorko : "Ko fii honɗun yimåe åen woni e duñidirde? Fow no waawi arde."
Zaakaru : "Mi sutaaki hay huunde."
Gorko : "Deýýintino tun, pooɗoɗaa."
O waawaano heåude laawol ka o feýýira. Fow no anndi mo. Kono hay gooto yiɗaa mo. Himo jogii suudu labaandu, conci makko ɗin kadi ko conci fewndiiɗi. Himo raååiɗi, kono himo alɗi fota. Fow no anndi wondema o heåiraali kaalisiiji makko ɗin no laaåiri. Innde makko nden no firi "mo bonnaa hay huunde", kono ko o bonɗo, Zaakaru oo aaden raååiɗuɗo.
Hari ko o ýantoowo sagalle e ndee saare wi’eteende Yeerikoo. Kala naadoowo marsandiisi no haanunoo yoåude sagalle e nden nokkuure. Zaakaru jokkaali sariyaaji ɗin. Hari kanko bee o ýanta åuri ko o haani ýantude kon. Hooreejo makko wonɗo on Roomu huuwaali hay huunde e nder ɗun, ka tawi ɗon kanko Zaakaru himo waawi waɗude faale makko on. Ko non, moodibbo mo bonnaa hay huunde on wontiri bonnuɗo haa feýýiti keerol.
Hari Zaakaru no mari kaalisi buy, kono o wondaa e maloore. Ñannde goo, goɗɗo waɗi ka saare Yeerikoo : annabi Iisaa rewi ɗon!
Kanko Zaakaru, oo aaden raååiɗuɗo o faalanooka woopude nden feere fii fottugol e annabi Iisaa, kono åeya hari no haɗude mo no o sutora yeeso makko. Ýawugl e hoore leggal – ko eååoore moýýude non! Ko ɗun o waɗi kisan. Ko o sutii kon no labaa. Annabi Iisaa hewtii! Himo åadaade. Annditee ko haa honto Zaakaru hawnii : annabi Iisaa no ka ley leggal. Åernde Zaakaru nden no piddaade no yaawiri. Annabi Iisaa tiggitii. Ko honno o annditiri mo? Annabi Iisaa wi’i mo :
Iisaa : "Zaakaru, tippo heña, ko fii bee mi weera hande ka galle maa."
Zaakaru waɗi kisan ko annabi Iisaa wi’i mo kon – o tippii ka leggal. E nder weltaare o yaadi e annabi Iisaa ka makko. Kono hari åeya yimåe weltaaki fii ɗun.
Gorko : "Annabi Iisaa yaha ka oo : hara o anndaa fii oo bonɗo?"
Hiihi, annabi Iisaa no anndunoo ɗun. Kono ɗun haɗaali mo yiɗugol Zaakaru. Zaakaru fotti e annabi Iisaa, o yewti fii bonnereeji makko ɗin fos.
Zaakaru : "Iisaa Joomiraaɗo, mi fodii ma : mi okkay miskinåe åen feccere jawdi an ndin. Si miɗo bonnani goɗɗo goɗɗun, mi yoåitiray ontigi ɗun cowalle nay."
Iisaa : "Zaakaru, jooni a hisinaama, sabu ko addin mi ko ɗaååitugol yiita majjuåe åen."
Annabi Iisaa aray ka maa an kadi. Saatin mo ka nder ngurndan maaɗa, yeetoɗaa mo ko jiåumaa kon. O moýýinay ngurndan maa ɗan no haaniri.
Yewtooåe : Fillitotooɗo, gorko, Zaakaru, Iisaa, aaden
© Copyright : CEF Allemagne